qundao/data-zh-poetry huggingface dataset:
望江南·憶江南
作者：陳楠
朝代：宋

玄珠降，丹窟在中宮。九候息調重九數，赤波或進太陽東。心腎遂交通。逢六變，重六息陰功。火自海門朝帝坐，水從蓮萼佐丁公。紫電透玲瓏。
望江南·憶江南
作者：陳楠
朝代：宋

珠自右，紫電入丹城。內養嬰兒成赤象，時逢五轉採陽精。火自水中生。燒鬼嶽，紫電起崢嶸。隨意嬉遊寰海內，寐如砂磧臥長鯨。時序與偕行。
望江南·憶江南
作者：陳楠
朝代：宋

黃中寶，須向膽中求。春氣令人生萬物，乾坤膝下與吾儔。百脈自通流。施造化，左右火雙抽。浩浩騰騰光宇宙，苦煙煙上靄環樓。夫婦漸相謀。
水調歌頭
作者：陳楠
朝代：宋

奪取天機妙，夜半看辰杓。一些珠露，阿誰運倒稻花頭。便向此時採取，宛如碧蓮合蕊，滴破玉池秋。萬籟風初起，明月一沙鷗。紫河車，乘赤鳳，入瓊樓。謂之玉汞，與鉛與土正相投。五氣三花聚頂，吹著自然真火，煉得似紅榴。十月胎仙出，雷電送金虯。
盤櫳頌
作者：陳楠
朝代：宋

終日盤盤圓又圓，中間一位土爲尊。
磨來磨去知多少，箇裏全無斧鑿痕。
真珠簾
作者：陳楠
朝代：宋

金丹大藥人人有。要須是、心傳口授。一片白龍肝，一盞醍醐酒。只為離無尋坎有。移卻南宸回北斗。好笑。見金翁奼女，兩個廝鬥。些兒鉛汞調勻，觀漢月海潮，抽添火候。一箭透三關，方表神仙手。兔子方來烏處住，龜兒便把蛇吞了。知否。那兩個鍾呂，是吾師友。
箍桶頌
作者：陳楠
朝代：宋

有漏教無漏，如何水泄通。
既能圓密了，內外一真空。
紫庭經
作者：陳楠
朝代：宋

絳宮天子統乾乾，乾龍飛上九華天。
天中妙有無極宮，宮中萬卷指玄篇。
篇篇皆露金丹旨，千句萬句會一言。
教人只在尋汞鉛，二物採入鼎中煎。
夜來火發崑崙山，山頭火冷月光寒。
曲江之上金烏飛，姮娥已與斗牛歡。
採之鍊之未片餉，一氣渺渺通三關。
三關來往氣無窮，一道白脈朝泥丸。
泥丸之上紫金鼎，鼎中一塊紫金團。
化爲玉漿流入口，香甜清爽透舌端。
吞吞服服入五內，臟腑暢甚身康安。
赤蛇蒼龍交合時，風恬浪靜虎龍蟠。
神水湛湛華池靜，白雪紛紛飛四山。
七寶樓臺十二時，樓前黄花深可觀。
即此可謂鉛汞精，化作精髓盈關源。
但去身中尋周天，前弦以後後弦前。
藥物平平氣象足，天地日月交會間。
虛空自然百雜碎，嚼破混沌軟如綿。
番來覆去成一錢，遍體玉潤而金堅。
赤血換兮白血流，金光滿室森森然。
一池秋水浸明月，一朵金花如紅蓮。
此時身中神氣全，不須求道復參禪。
我今知君如此賢，知君有分爲神仙。
分明指示無兩語，默默運用而抽添。
年中採用不用年，月中取日月徒然。
日中取時時易日，時中有刻而玄玄。
玄之又玄不可言，元來朔望明晦弦。
金翁姹女奪造化，神鬼哭泣驚相喧。
雲收雨散萬籟靜，一粒玄珠種玉田。
十月火候聖胎仙，九轉九朔相迴旋。
初時夾脊關脈開，其次膀胱如火然。
內中兩腎如湯煎，時乎挑動衝心源。
心腎水火自交感，金水間隔隨使然。
黄庭一氣居中宮，宮制萬象心掌權。
水源清清如玉鏡，孰使河車如行船。
一霎火焰飛燒天，烏魂兔魄成微塵。
如斯默默覓真筌，一路逕直入靈真。
分明精氣以氣存，漸漸氣積以生神。
此神乃是天地精，純陽不死爲真人。
若知如此宜修仙，修仙惟有金丹門。
金丹亦無第二訣，身中一畝爲家園。
唾涕精津氣血液，七件陰物何正焉。
坎中非腎乃靈根，潭底日紅北馬奔。
七返九還在片時，一切萬物皆生成。
惟此乾坤真運用，不必兀兀徒無言。
無心無念神已昏，安得凝聚成胎仙。
胎仙只是交結成，交結惟在頃刻間。
君還知有太陽回，正在冬至幾日前。
又言金精既降時，復以何物復金精。
金精只在坤宮藥，坤在西南爲川源。
蟾光終日照西川，只此便是藥之根。
以時易日刻易時，一滴甘露名靈泉。
吞入心中衝肺腧，落在膀胱而成丹。
丹頭不在膀胱結，元在膀胱卻在肝。
肝爲木液遇金精，逢土交結成大還。
莫言此時有爲功，又恐斯爲著相言。
始於著相始無相，鍊精化氣氣歸根。
氣之根本凝成神，方曰無爲而通靈。
譬如夫歸交媾時，一點精血結成嬰。
彼之以情而感情，尚且嬰兒十月成。
何況宇宙在乎手，身中虎嘯龍吟聲。
雖然不見龍之吟，波浪高湧千萬尋。
雖然不見虎之嘯，夜深風聲吼萬林。
自乎丹道凝結後，以至火候烹鍊深。
及于十月霜飛時，神魂奔走安敢爭。
一年都計十二月，卯酉沐浴誰敢行。
所以十月入神室，金鼎滿滿龍精盈。
縛雲捉月之機關，得訣修鍊夫何難。
果然縛得雲在山，又解捉住月之魂。
點頭此語知古人，何慮不把身飛升。
身之殻兮心之肉，心中自有無價珍。
可以生我復死我，既能饑人亦飽人。
尋其毳路取其原，逍遙快樂無饑寒。
似此景象與證驗，總在一日工夫間。
工夫如此譬似閑，藥不遠兮採不難。
誰知火候萬丈紅，燒殺三尸玉爐寒。
丹田亦能生紫芝，黄庭又以生紅𥽷。
紅𥽷一餐永不饑，紫芝一服常童顔。
滿身渾是白乳花，金筋玉骨老不昏。
功成行滿鶴來至，一舉便要登雲端。
羅浮翠虛吟
作者：陳楠
朝代：宋

嘉定壬申八月秋，翠虛道人在羅浮。
眼前萬事去如水，天地何處一沙鷗。
吾將蛻形歸玉闕，遂以金丹火候訣。
說與瓊山白玉蟾，使之深識造化骨。
道光禪師薛紫賢，付我歸根復命篇。
指示鉛汞兩箇字，所謂真的玄中玄。
辛苦都來只十月，漸漸採取漸凝結。
而今通神是白血，已覺四肢無寒熱。
後來依舊去參人，勘破多少野狐精。
箇箇不是真一處，都是旁門不是真。
恐君虛度此青春，從頭一一爲君陳。
若非金液還丹訣，不必空自勞精神。
有如迷者學採戰，心心只向房中戀。
謂之陰丹御女方，手按眉間吸氣嚥。
奪人精氣補吾身，執著三峰信邪見。
產門喚作生身處，九淺一深行幾遍。
軒後彭祖老容成，黄谷壽光趙飛燕。
他家別有通霄路，酒肆淫坊戲歷鍊。
莫言花裏遇神仙，即把金篦換瓦片。
樹根已朽葉徒青，氣海波翻死如箭。
其他有若諸旁門，尚自可結安樂緣。
有如服氣爲中黄，有如守頂爲混元。
有如運氣爲先天，有如嚥液爲靈泉。
或者脾邊認一穴，執定爲呼吸根。
或者口鼻爲玄牝，納清吐濁爲返還。
或者默朝高上帝，心目上視守泥丸。
與彼存思氣升降，以此謂之夾脊關。
與彼閉息吞津唾，謂之玉液金液丹。
與彼存神守臍下，與彼作念相眉間。
又如運心思脊骨，又如合口柱舌端。
竦肩縮頸偃脊背，喚作直入玉京山。
口爲華池舌爲龍，喚作神水流潺潺。
此箇旁門安樂法，擬作天仙豈不難。
八十放九嚥其一，聚氣歸臍謂胎息。
手持念珠數呼吸，水壺土圭則時刻。
或依靈寶秘法行，直勒尾閭嚥津液。
或參西山會真記，終日無言面對壁。
時人雖是學坐禪，何曾月照寒潭碧。
時人雖是學抱元，何曾如玉之在石。
或言大道本無爲，枯木灰心孤默默。
或言已自顯現成，試問幻身何處得。
更有勞形採日月，謂之天魂與地魄。
更有終宵服七曜，謂之造化真血脈。
更有肘後飛金精，氣自騰騰水滴滴。
更有太乙含真氣，心自冥冥腎寂寂。
有般循環運流珠，有般靜定想朱橘。
如斯皆是養命方，即非無質生靈質。
道要無中養就兒，箇中別有真端的。
都緣簡易妙天機，散在丹書不肯洩。
可憐愚夫自執迷，迷迷相指畫無無。
箇般詭怪顛狂輩，坐中搖動顫多時。
屈伸偃仰千萬狀，啼哭叫喚如兒嬉。
蓋綠方寸無主人，氣虛氣散神狂飛。
一隊妄想爭唱鬨，以此誑俗誘愚癡。
不知與道合其真，與鬼合邪徒妄爲。
一才心動氣隨動，跳躍顫掉運神機。
或曰此是陽氣來，或曰龍虎爭戰時。
或曰河車千萬迎，或曰水火相奔馳。
看看搖擺五臟氣，一旦腦瀉精神羸。
當初神祖留丹訣，無中生有作丹基。
何曾有此鬼怪狀，盡是下士徒闡提。
我聞前代諸聖師，無爲之中無不爲。
盡於無相生實相，不假想化幷行持。
則有些兒奇又奇，心腎元來非坎離。
肝心脾肺腎腸膽，只是空屋舊藩籬。
涕唾津精氣血液，只可接助爲階梯。
精神魂魄心意氣，觀之自是而實非。
何須內觀及鑑形，或聽靈響視泓池。
吞霞飲露服元氣，功效不驗心神疲。
演說清虛弄爐火，索人投狀齎金寶。
敢將蛙井藐滄溟，元始天尊即是我。
虛收銜號僞神通，指劃鬼神說因果。
今朝明朝又奏名，內丹外丹無不可。
欺賢罔聖昧三光，自視禍福皆懡㦬。
招邀徒弟走市廛，醉酒飽德成群夥。
大道從來絕名相，真仙本自無花草。
教他戒誓立辛勤，爭如汝自辛勤好。
一人迷昧猶自可，迷以傳迷迷至老。
此輩一盲引衆盲，共入迷途真憂惱。
忽朝福盡罪報來，獲罪於天無所禱。
三元九府錄其愆，迫魂繫魄受冥考。
舉世人人喜學仙，幾人日日去參玄。
各自妄誕自相高，不務真實爲真詮。
古人好語須切記，工夫純熟語通仙。
言語不通非眷屬，工夫不到不方圓。
我昔工夫行一年，六脈已息氣歸根。
有一嬰兒在丹田，與我形貌亦如然。
翻思塵世學道者，三年九載空遷延。
依前雲水遊四海，冷眼看有誰堪傳。
炷香問道仍下風，勘辨邪正知愚賢。
歸來作此翠虛吟，猶如杲日麗青天。
掃除末學小伎術，分別火候鍊藥物。
只取一味水中金，收拾虛無造化窟。
促將百脈盡歸源，脈任氣停丹始結。
初時枯水依寒巖，二獸相逢如電掣。
中央正位產玄珠，浪靜風平雲雨歇。
半時之間見丹頭，軟似綿團硬似鐵。
此時南方赤鳳血，採之須要知時節。
一般才得萬般全，復命歸根真孔穴。
內中自有真壺天，風物光明月皎潔。
龍吟虎嘯鉛汞交，灼見黄芽芽白雪。
每常天地交合時，奪取陰陽造化機。
卯酉甲庚須沐浴，弦望晦朔要防危。
隨日隨時則斤兩，抽添運用在怡怡。
十二時中只一時，九還七返這些兒。
溫養功須常固濟，巽風常向坎中吹。
行坐寢食總如之，性恐火冷丹力遲。
一年周天除卯酉，九轉工夫月用九。
至於十月玉霜飛，聖胎圓就風雷吼。
一載胎生一個兒，子生孫了又孫枝。
千百億化最妙處，豈可容易教人知。
忘形死心絕爾汝，存亡動靜分寶主。
朝昏藥物有浮沉，水火爻符宜檢舉。
真氣薰蒸無寒暑，純陽流溢無生死。
有一子母分胎路，妙在尾箕斗牛女。
若欲延年救老殘，斷除淫欲行旁門。
果將流形永住世，除非運火鍊神丹。
神丹之功三百日，七解七蛻成大還。
聚則成形散成氣，天上人間總一般。
寧可求師安樂法，不可邪淫採精血。
古云天地悉皆歸，須學無爲清淨訣。
縛住青山萬頃雲，撈取碧潭一輪月。
玄關一竅無人知，此是刀圭甚奇絕。
夜來撞見呂秀才，有一丹訣猶奇哉。
卻把太虛爲爐鼎，活捉烏兔爲藥材。
山河大地發猛火，於中萬象生雲雷。
昔日混沌今品物，一時交結成聖胎。
也無金木相間隔，也無龍虎分南北。
不問子母及雌雄，不問夫妻及黑白。
何人名曰大還丹，太上老君吞不得。
老君留與清閑客，服了飛仙登太極。
更將一盞鴻濛酒，餌此刀圭壯顔色。
任從滄海變桑田，我道壺中未一年。
懸知汝心如鐵堅，所以口口密相傳。
妙處都無半句子，神仙法度真自然。
速須下手結胎仙，朗吟歸去蓬萊天。
金丹詩訣·其一
作者：陳楠
朝代：宋

半斤真汞半斤鉛，隱在靈源太極先。
須趁子時當採取，鍊成金液入丹田。
金丹詩訣·其一〇
作者：陳楠
朝代：宋

九轉紫金成至寶，天門地戶自關瑣。
三百八十有四銖，散爲三萬六午顆。
金丹詩訣·其一〇〇
作者：陳楠
朝代：宋

離坎名爲水火精，本是乾坤二卦成。
但取坎精點離穴，純乾便可攝飛瓊。
金丹詩訣·其一一
作者：陳楠
朝代：宋

青童把鏡照泥丸，五臟祥雲徹上關。
子午寅申和已亥，胎圓數足出崑崙。
金丹詩訣·其一七
作者：陳楠
朝代：宋

三種真形一種稀，結成靈異少人知。
莫言龍虎同源出，便是神仙立兆基。
金丹詩訣·其一三
作者：陳楠
朝代：宋

上應星辰下應鉛，太陽三十六交躔。
不因法象無由採，誰語生於天地先。
金丹詩訣·其一九
作者：陳楠
朝代：宋

莫近丘墳穢污田，亦嫌戰地產人眠。
坤來靈氣形爲福，便是求仙小洞天。
金丹詩訣·其一二
作者：陳楠
朝代：宋

移將北斗向南辰，穿過黄庭入紫庭。
攢簇一年真造化，太陽正照月三更。
金丹詩訣·其一五
作者：陳楠
朝代：宋

紅鉛之髓名真汞，黑汞之精是正鉛。
莫向腎中求造化，卻須心裏覓先天。
金丹詩訣·其一八
作者：陳楠
朝代：宋

鎮星合得配中央，偃水能交色變黄。
不此凡金銀與鐵，成時全是賴陰陽。
金丹詩訣·其一六
作者：陳楠
朝代：宋

靈汞元非是水銀，丹砂不赤太迷人。
此般真物誰能識，識者驂鸞脫世塵。
金丹詩訣·其一四
作者：陳楠
朝代：宋

黄丹胡粉密陀僧，此是嘉州告別穹能。
若不見陽真一法，世間還有幾人曾。
金丹詩訣·其七
作者：陳楠
朝代：宋

鍊成玉液玉神丹，擒制龜蛇頃刻間。
已是中成消息處，玉爐養火莫教寒。
金丹詩訣·其七〇
作者：陳楠
朝代：宋

男兒懷孕是胎仙，只爲蟾光夜夜圓。
奪得天機真造化，身中自有玉清天。
金丹詩訣·其七一
作者：陳楠
朝代：宋

鼎中朱橘亘天紅，此是時時養火功。
元炁歸爐神不散，春山春水自春風。
金丹詩訣·其七七
作者：陳楠
朝代：宋

分兩須當應兩弦，此般法象合天淵。
迴頭問取黄婆看，何必區區待口傳。
金丹詩訣·其七三
作者：陳楠
朝代：宋

涕唾精津氣血液，真僞混淆須辨惑。
從無生有是藥材，不可滯他虛幻物。
金丹詩訣·其七九
作者：陳楠
朝代：宋

近則三朝遠九旬，須知變化有時辰。
不知造化長生藥，點汞成金也動人。
金丹詩訣·其七二
作者：陳楠
朝代：宋

金鼎先乾活水銀，水銀乾了大丹成。
分明有箇長生草，點鐵成金不悮人。
金丹詩訣·其七五
作者：陳楠
朝代：宋

天源一派接崑崙，最隱無過九曲灣。
百萬玉龍嘶未斷，一江春月趁漁船。
金丹詩訣·其七八
作者：陳楠
朝代：宋

鉛汞之宗龍虎根，玄牝之戶戊已門。
只向玉壺春色裏，摘枝花去問羲軒。
金丹詩訣·其七六
作者：陳楠
朝代：宋

精神冥合炁歸時，骨肉融和都不知。
關節自開通暢也，形容光澤似嬰兒。
金丹詩訣·其七四
作者：陳楠
朝代：宋

經文變化在須臾，迷者何求日月疏。
但守火爻三百刻，產成一顆夜明珠。
金丹詩訣·其三
作者：陳楠
朝代：宋

水火相交虎遇龍，金翁姹女兩爭雄。
青去白來然後黑，到紅方且入黄宮。
金丹詩訣·其三〇
作者：陳楠
朝代：宋

執著之人得不真，朝行暮輟又非誠。
誠心修鍊見功驗，方是人中識得人。
金丹詩訣·其三一
作者：陳楠
朝代：宋

父精母血結胎成，尚自他形似我形。
身內認吾真父母，方才捉得五行精。
金丹詩訣·其三七
作者：陳楠
朝代：宋

合其天地合其元，子母相逢不敢言。
先汞後鉛爲大道，莫教失伴鶴歸天。
金丹詩訣·其三三
作者：陳楠
朝代：宋

氣入丹田養白鴉，斯時方日結黄芽。
華池神水含明月，取得刀圭大似麻。
金丹詩訣·其三九
作者：陳楠
朝代：宋

志默忘言理最端，更無一物可相關。
回眸謾著些兒力，一得分明萬事閑。
金丹詩訣·其三二
作者：陳楠
朝代：宋

子時氣對尾閭關，夾脊河車透頂門。
一顆水晶入爐內，赤龍含汞上泥丸。
金丹詩訣·其三五
作者：陳楠
朝代：宋

大道分明在眼前，時人不會悮歸泉。
黄芽本是乾坤氣，神水根基與汞連。
金丹詩訣·其三八
作者：陳楠
朝代：宋

此寶從來二八傳，吉年吉月入爐安。
十朝火候知時節，必定芽成汞自完。
金丹詩訣·其三六
作者：陳楠
朝代：宋

認得根源不用忙，三三合九有純陽。
潛通變化神光現，從此朝天近玉皇。
金丹詩訣·其三四
作者：陳楠
朝代：宋

須知藥得火成丹，又要丹逢火則仙。
片餉工夫修便現，老成須是過三年。
金丹詩訣·其九
作者：陳楠
朝代：宋

八轉神錦玉清砂，卯酉抽添火不差。
渴飲華池饑嚼氣，黄婆終日看金花。
金丹詩訣·其九〇
作者：陳楠
朝代：宋

三姓名含二物交，赤龍飛上碧雲霄。
夜來甘露空中過，片月橫空對鵲橋。
金丹詩訣·其九一
作者：陳楠
朝代：宋

復姤修持水火宗，兔雞沐浴內丹紅。
周天六六寒爐後，十月胎圓顯聖功。
金丹詩訣·其九七
作者：陳楠
朝代：宋

翠娥獨立水晶宮，體態嬌嬈有意濃。
半夜黄婆來叩戶，作媒嫁去與金翁。
金丹詩訣·其九三
作者：陳楠
朝代：宋

玉符金液鍊天仙，月照崑崙一沼蓮。
試指北方玄武事，龜蛇因甚兩相纏。
金丹詩訣·其九九
作者：陳楠
朝代：宋

夜來一朵碧芙渠，內有紅丸滴滴珠。
滴下華池是神水，丹田結聚作丹樞。
金丹詩訣·其九二
作者：陳楠
朝代：宋

水火同精間木金，火木知他甚處尋。
脫黄著紫因何事，只爲河車數轉深。
金丹詩訣·其九五
作者：陳楠
朝代：宋

透體金光骨髓香，金筋玉骨盡純陽。
鍊教赤血流爲白，陰氣消磨身自康。
金丹詩訣·其九八
作者：陳楠
朝代：宋

太乙玄珠金液丹，還元返本駐童顔。
更須親聽明師語，方可教君見一斑。
金丹詩訣·其九六
作者：陳楠
朝代：宋

一旦工夫盡志誠，凝神聚氣固真精。
顔容如玉無饑渴，方顯金丹片餉成。
金丹詩訣·其九四
作者：陳楠
朝代：宋

雨洗新篁雙鳳飛，玉芝花下一靈龜。
抱琴彈盡舞仙曲，卻放姮娥宴小池。
金丹詩訣·其二
作者：陳楠
朝代：宋

神符白雪結玄珠，此時金丹第一爐。
十二時辰須認子，莫教金鼎汞花枯。
金丹詩訣·其二〇
作者：陳楠
朝代：宋

山林靜處最宜良，或在塵中或在鄉。
土德厚時丹得厚，妄爲立見有迍殃。
金丹詩訣·其二一
作者：陳楠
朝代：宋

室宜向木對朝陽，兌有明窗對夕光。
照顧有名人莫曉，暮陰不得閉金牆。
金丹詩訣·其二七
作者：陳楠
朝代：宋

心地虛閑絕萬緣，且宜清靜返身觀。
要知鐵脊梁之漢，何慮修丹下手難。
金丹詩訣·其二三
作者：陳楠
朝代：宋

六百篇中起伏明，三光須順日虛盈。
推移八卦明斤兩，刻漏相參莫住程。
金丹詩訣·其二九
作者：陳楠
朝代：宋

人如得道自嬰兒，不辨閑言是與非。
君若不能心具眼，他時追悔問他誰。
金丹詩訣·其二二
作者：陳楠
朝代：宋

八門運化應時開，進退隨金定往業。
莫息明爐幷百戶，安然二鼎位三台。
金丹詩訣·其二五
作者：陳楠
朝代：宋

四時推運逐星杓，晝夜停分百刻昭。
鄭重元君重定式，細詳時候已明標。
金丹詩訣·其二八
作者：陳楠
朝代：宋

言者不知知不言，高談闊論萬千般。
雖然眼下無人辨，恐汝終身被自瞞。
金丹詩訣·其二六
作者：陳楠
朝代：宋

天上分明十二時，人間分作鍊丹程。
若言刻漏無憑信，不會玄機藥未成。
金丹詩訣·其二四
作者：陳楠
朝代：宋

陰火息時陽火銷，理分臥立順羲爻。
更隨黑白天邊月，六候方終晦朔交。
金丹詩訣·其五
作者：陳楠
朝代：宋

四轉紅爐轉四神，添符進火養胎精。
龍虎繞爐爭造化，巽風吹起水中燈。
金丹詩訣·其五〇
作者：陳楠
朝代：宋

五行四象坎幷離，詩訣分明說與伊。
只有工夫下手處，幾人會得幾人知。
金丹詩訣·其五一
作者：陳楠
朝代：宋

若未逢師且看詩，詩中藏訣好修持。
雖然不到蓬萊路，也得人間死較遲。
金丹詩訣·其五七
作者：陳楠
朝代：宋

大藥須憑神氣精，採來一處結交成。
丹頭只是先天氣，鍊作黄芽發玉英。
金丹詩訣·其五三
作者：陳楠
朝代：宋

震卦行歸西兌鄉，三陽姹女弄明璫。
巽風吹動珊瑚樹，入艮歸坤又一場。
金丹詩訣·其五九
作者：陳楠
朝代：宋

兩處擒來共一爐，一泓真水結真酥。
刀圭滋味吞歸腹，澆灌黄芽產玉符。
金丹詩訣·其五二
作者：陳楠
朝代：宋

晝運靈旗夜火芝，抽添運用且防危。
若無同志相親賞，時照爐中火候非。
金丹詩訣·其五五
作者：陳楠
朝代：宋

誰知前短後長機，十二時中只一時。
晦朔望弦明進退，鍊成九轉結嬰兒。
金丹詩訣·其五八
作者：陳楠
朝代：宋

分明只在片言間，老去殊途有易難。
先自刀圭言下悟，漸收九轉大還丹。
金丹詩訣·其五六
作者：陳楠
朝代：宋

崑崙山上火星飛，金木相逢坎電時。
藥到月圓須滿秤，急教進火莫蹉遲。
金丹詩訣·其五四
作者：陳楠
朝代：宋

握拳閉目守流珠，這個元來是入途。
不見悟真篇內說，真金起屋幾時枯。
金丹詩訣·其八
作者：陳楠
朝代：宋

天上七星地七寶，人有七竅權歸腦。
七返靈砂陰氣消，鉛爐只使溫溫火。
金丹詩訣·其八〇
作者：陳楠
朝代：宋

鼎鼎元無藥裏尋，尋來出去一般金。
鑄成大小多隨意，便是冰壺妙理深。
金丹詩訣·其八一
作者：陳楠
朝代：宋

入鼎須憑重一斤，秤來卻是十六星。
一星水裏真金妙，合作流珠二八停。
金丹詩訣·其八七
作者：陳楠
朝代：宋

紅黑相將婦嫁夫，一年一度入丹樞。
洞房深處真雲雨，產個嬰兒一似渠。
金丹詩訣·其八三
作者：陳楠
朝代：宋

盡道真人總默然，如何也不示言詮。
若不驕傲事無語，只是胸中欠汞鉛。
金丹詩訣·其八九
作者：陳楠
朝代：宋

怪事教人笑幾回，男兒今也會懷胎。
自家精血自交結，身裏夫妻是妙哉。
金丹詩訣·其八二
作者：陳楠
朝代：宋

坎府坳塘石腳泉，星斗相對射高天。
潺湲陽脈通青白，沐浴要教金體堅。
金丹詩訣·其八五
作者：陳楠
朝代：宋

龍虎丹砂義最幽，五神金內汞鉛流。
千朝變紫飛雲去，直至大羅天上頭。
金丹詩訣·其八八
作者：陳楠
朝代：宋

坎男離女往乾天，買藥燒丹不用錢。
偃月爐中烹造化，一些妙藥要真鉛。
金丹詩訣·其八六
作者：陳楠
朝代：宋

用鉛須得汞相和，二姓爲親女唱歌。
鍊到紫河車地動，白雲相伴鶴來過。
金丹詩訣·其六
作者：陳楠
朝代：宋

五轉方成白馬芽，卻教六賊運河車。
五行俱備雷聲震，正好登樓看汞花。
金丹詩訣·其六〇
作者：陳楠
朝代：宋

捉將百脈倒歸源，自會天然汞見鉛。
大地山河皆至寶，誰知身裏覓先天。
金丹詩訣·其六一
作者：陳楠
朝代：宋

宮中眼底火星飛，雷電掀翻白雪垂。
身裏漏聲聞滴滴，三尸精血可充饑。
金丹詩訣·其六七
作者：陳楠
朝代：宋

尾閭白炁貫丹田，一顆真珠軟似綿。
滿地冷光生玉筍，兩池秋水漾紅蓮。
金丹詩訣·其六三
作者：陳楠
朝代：宋

偃月爐中煆坎離，片時自有一刀圭。
寄言師祖張平叔，萬聖千賢總在西。
金丹詩訣·其六九
作者：陳楠
朝代：宋

水爲靈符沖和液，火是丹樞混沌精。
會在宮中凝結處，自然結蕊復生英。
金丹詩訣·其六二
作者：陳楠
朝代：宋

五行四象外邊尋，只在當人一寸心。
運用陰陽成妙道，直教瓦礫盡成金。
金丹詩訣·其六五
作者：陳楠
朝代：宋

西南路上月華明，大藥還從此處生。
記得古人詩一句，曲江之上鵲橋橫。
金丹詩訣·其六八
作者：陳楠
朝代：宋

鼎爐火候密推排，鍊得純陽氣上來。
地戶閉時骨體實，天門積漸自然開。
金丹詩訣·其六六
作者：陳楠
朝代：宋

一月三旬一日同，修丹法象奪天功。
交加二八爲丹母，望遠徒勞覓虎龍。
金丹詩訣·其六四
作者：陳楠
朝代：宋

醉倒酣眠夢熟時，滿船載寶過曹溪。
一才識破丹基處，放去收來絕在伊。
金丹詩訣·其四
作者：陳楠
朝代：宋

玉爐三轉見黄芽，火裏紅蓮解發花。
人在絳宮貪夜月，一杯美酒餌丹砂。
金丹詩訣·其四〇
作者：陳楠
朝代：宋

紅鉛黑汞大丹基，紅黑相投世罕知。
兩物若還成戊己，仙家故曰一刀圭。
金丹詩訣·其四一
作者：陳楠
朝代：宋

日烏月兔兩輪鳳，根在先天核取難。
月夜望中能採取，天魂地魄結靈丹。
金丹詩訣·其四七
作者：陳楠
朝代：宋

靈汞通真變化多，只宜存守不宜過。
神符默運三關徹，鉛趁黄河入大羅。
金丹詩訣·其四三
作者：陳楠
朝代：宋

夫鍊還丹先養鉛，龜蛇一氣產先天。
虛心實腹方和合，結就靈砂一粒圓。
金丹詩訣·其四九
作者：陳楠
朝代：宋

周天火候至幽顯，運動抽添盡有時。
氣候何須分八節，只防片餉失毫釐。
金丹詩訣·其四二
作者：陳楠
朝代：宋

莫謂金丹事等閑，切須勤苦力鑽研。
殷勤好問師資學，不在他邊在目前。
金丹詩訣·其四五
作者：陳楠
朝代：宋

不是燈光日月星，靈藥自有異常明。
垂簾久視光明處，一顆堂堂現本真。
金丹詩訣·其四八
作者：陳楠
朝代：宋

甲龍庚虎鎮相隨，鉛汞同爐始可爲。
曾取地天交泰事，自然交媾坎和離。
金丹詩訣·其四六
作者：陳楠
朝代：宋

終日如愚豈有無，謾將閑裏著工夫。
初時玉液飛空雪，漸見流金滿故廬。
金丹詩訣·其四四
作者：陳楠
朝代：宋

同行同坐又同眠，終日相隨在目前。
認得這些須急採，見之便是水鄉鉛。
句·其一
作者：陳槐卿
朝代：宋

浩歎但傷前輩少，此懷難與俗人論。
句·其二
作者：陳槐卿
朝代：宋

誰能作文冢，反魂爲瘞埋。
玩鷗亭
作者：陳槩
朝代：宋

雨後方池碧漲秋，玩鷗亭檻俯清流。
時看雪翅輕披縠，忽見霜毫細滾毬。
來往徑隨蘋岸戲，浮沉爭逐晚潮游。
吾心久欲同斯樂，早已忘機共倡酬。
春膏紙
作者：陳槱
朝代：宋

膏潤滋松雨，孤高表竹君。
夜碪寒擣玉，春几瑩鋪雲。
越地雖呈瑞，吳天乃策勳。
莫言名晚出，端可大斯文。
挽薛艮齋·其一
作者：陳樞才
朝代：宋

耆舊襄陽傳，風流月旦評。
此翁尤間出，當代總銷聲。
遇事皆迎刃，遊談可伐兵。
孰知死諸葛，英氣凜如生。
挽薛艮齋·其二
作者：陳樞才
朝代：宋

晁董科名累，向雄利祿儒。
惟公傳洛學，處世類齊竽。
湖外嚴兵戍，神畿析使符。
恍然成昨夢，一吊束徐芻。
望江南·憶江南
作者：陳樸
朝代：宋

中黃寶，須向膽中求。春帝令行生萬物，乾坤膝下與吾儔。百脈自流通。施造化，左右火雙抽。浩浩騰騰充宇宙，苦煙嫋嫋上環樓。夫婦漸相謀。
望江南·憶江南
作者：陳樸
朝代：宋

丹九轉，純一太初顏。內外無為常抱朴，縱橫海外與人間。功行積丘山。青闕詔，玉簡賜金環。飲罷刀圭乘羽駕，旌幢簫鼓過天關。朝帝列仙班。
望江南·憶江南
作者：陳樸
朝代：宋

丹往右，四轉執行陰。逢六閉藏陽戶氣，玉關泉透合丁壬。龜戲任浮沉。時出入，無礙貫他心。遊戲神通常出面，圓光周匝繞千尋。寒暑不相侵。
望江南·憶江南
作者：陳樸
朝代：宋

內外遍，八轉始還元。地帶長垂生坎戶，周行胎息貫天門。太始道方存。純一體，黑赤氣常噴。丹火發來燒內境，冷泉深處浴猴孫。神水赤龜吞。
望江南·憶江南
作者：陳樸
朝代：宋

形透日，七轉任飛騰。幽入深巖圖宴坐，息無來去使神凝。卻粒著奇能。生神火，返本氣清澄。九候浴時開地戶，月中取火日求冰。五內換重新。
望江南·憶江南
作者：陳樸
朝代：宋

日精滿，陰魄化無形。每遇月圓開北戶，神龜時飲碧瑤玲。形魄豈能停。陽砂赤，陰粉色微青。粉換肉肌砂換骨，凡胎換盡聖胎靈。飛舉似流星。
望江南·憶江南
作者：陳樸
朝代：宋

毛髮落，丹左執行陽。胎色漸紅陰漸小，推移歲運助乾剛。育火養中央。成物象，五嶽辨微茫。出入尚遲形尚小，晨昏天籟奏笙簧。常飲玉壺漿。
望江南·憶江南
作者：陳樸
朝代：宋

玄珠降，丹窟在中宮。九候息調重九數，赤波忽迸太陽東。心腎始交通。逢六變，重六息陰功。火自海門朝帝坐，水從蓮沼佐丁公。紫電透玲瓏。
望江南·憶江南
作者：陳樸
朝代：宋

珠自右，飛電入丹城。內養嬰兒盈尺象，時逢九數採陽精。火向水中生。燒鬼嶽，紫殿勢崢嶸。隨意出遊寰海內，寐如砂磧臥長鯨。時序與偕行。
北斗岐山
作者：陳次升
朝代：宋

土精成石石成星，屈曲安排天北形。
自是山遊玩物者，依稀信步踏蒼冥。
尊賢堂
作者：陳正善
朝代：宋

聞道騎鯨碧眼仙，黄柑手植尚依然。
人間俯仰更成古，天下聲名不計年。
繭紙誰能收妙墨，雞林何用續遺編。
使君爲創新堂事，若解尊賢即是賢。
噴玉磯
作者：陳武
朝代：宋

朝借仙巖遊，暮借仙巖宿。
一洐流不窮，長年看不足。
垂虹亭
作者：陳武子
朝代：宋

行樂江亭上，情彌天壤間。
舟譏王訪雪，妓鄙謝登山。
佳致輸公擅，清歡愧爾慳。
賓僚陪宴笑，興盡莫輕還。
歸雲洞
作者：陳毅
朝代：宋

雲道無心亦愛山，雨餘時向此中還。
而今天下焦枯甚，只恐蒼龍未放閑。
決澗院
作者：陳毅
朝代：宋

遠歸滄海通舟楫，近洗山僧一片心。
留與臥龍成窟穴，等閑飛去也爲霖。
送張邦基母·其一
作者：陳氏
朝代：宋

念別每驚魂，流年多病身。
惟我延陵子，情真意更親。
分携無淚盡，望遠更愁新。
老眼將何暖，音書不厭頻。
送張邦基母·其二
作者：陳氏
朝代：宋

雪意亂江雲，江梅漸放春。
雁歸人去後，愁與歲華新。
榮路君方振，園居我豈貧。
惟餘憂我念，相憶莫沾巾。
題小雁屏二首·其一
作者：陳氏
朝代：宋

蓼淡蘆敧曲水通，幾雙容與對西風。
扁舟阻向江鄉去，却喜相逢一枕中。
題小雁屏二首·其二
作者：陳氏
朝代：宋

曲屏誰畫小瀟湘，雁落秋風蓼半黄。
雲澹雨疏孤嶼遠，會令清夢到高唐。
減字木蘭花
作者：陳汝羲
朝代：宋

纖纖素手。盤裡醉花新點就。對葉雙心。別有東風意思深。瓊沾粉綴。消得玉堂留客醉。試嗅清芳。別有紅羅巧袖香。
衆樂亭·其一
作者：陳汝羲
朝代：宋

聞說湖亭又一新，不徒行樂樂斯民。
水光剩占鷗鷳地，人意常同桃李春。
試展畫圖清俗眼，况專閒席傲天真。
使君已陟螭頭貴，應爲烟雲入夢頻。
衆樂亭·其二
作者：陳汝羲
朝代：宋

遥思湖上自由春，醉踏吟看屬使君。
水底天光開靜鑒，岸頭花氣遞紅雲。
島浮虛檻橋橋接，風翼時鐘寺寺聞。
漬墨新名人會否，不將民樂廢民勤。
句
作者：陳汝錫
朝代：宋

閑愁莫浪遣，留爲痛飲資。
壽劉漕二首·其一
作者：陳汝錫
朝代：宋

清薰應候貢微凉，瑞靄蟠空報吉祥。
仙籍掛名書富貴，彩毫叶夢送文章。
眉間已有陰功色，肘後何須不老方。
節物也隨人意好，荷花爭入壽樽香。
壽劉漕二首·其二
作者：陳汝錫
朝代：宋

碧槐風細篆烟清，綠芰香濃壽酒傾。
眉上嵩衡元秀整，胸中涇渭太分明。
巨材閱世三千歲，修翮摶風九萬程。
積粟流錢皆細事，異時鍾鼎看功名。
壽周侍講
作者：陳汝錫
朝代：宋

我聞仙翁山，秀色媚崗嶺。
昔人已仙去，飛步凌絕頂。
世緣磨不盡，一念墮塵境。
先生豈其人，骨相倍清整。
神鍾金莖秀，氣與霜月冷。
詞源倒三峽，筆力扛九鼎。
書林知幾年，文字浩千頃。
談經動旒纊，屢被前席請。
當隨鳳閣班，徑步花磚影。
胡爲罷勸講，禁幄出揚秉。
一麾眇淮甸，素髮欲隨領。
先生謫仙人，壽與龜鶴等。
富貴要長年，功名看晚景。
未須歎淹回，住世日月永。
壽時相
作者：陳汝錫
朝代：宋

五百年間瑞氣鍾，堂堂皎月衆星中。
甄陶四海規模大，心膂三朝體貌隆。
壽杖終扶黄髮老，衮衣今拜黑頭公。
彭聃豈足延遐算，願助昇平到不窮。
石門山
作者：陳汝錫
朝代：宋

落帆倚芳洲，冷日銜翠壁。
沙平野步穩，不費支筇力。
邂逅到幽洞，雲水已昏夕。
陰崖上蒼穹，杳不見轍迹。
巖前月色薄，細路稍有覓。
瀑泉號秋聲，飛練不計尺。
僧房得少憩，坐久耳方寂。
河梁謫仙人，握手見胸臆。
囊無一錢看，志有萬里適。
拄頰望西山，琢句愈工績。
同遊得二妙，筆障亦勁敵。
笑談頗傾坐，酬唱屢即席。
顧予舌本强，咀嚼覺清液。
林泉信幽奇，歲月尤迅亟。
茲游莫辭頻，能著幾兩屐。
南齊
作者：陳洎
朝代：宋

曲江歡宴侍華裾，舞拍琴歌藝有餘。
獨有純臣王叔寶，解陳封禪一篇書。
句·其一
作者：陳洎
朝代：宋

四壁舊貧寧畏盜，一枝雖小易容巢。
句·其二
作者：陳洎
朝代：宋

他年遠公社，若箇是遺民。
寄寶臣寺丞
作者：陳洎
朝代：宋

萬里扶靈宅壽阡，謝公純孝是家傳。
廬開四尺成寒士，榱列三圍陋昔賢。
先域定生連理樹，門人多廢蓼莪篇。
我心罔極君應念，露白霜清泣昊天。
對雪寄崔仲裕
作者：陳洎
朝代：宋

奪鶴韜霞勢漸濃，卷簾庭館好支筇。
乘查路闊寒凝凍，種玉畦平曉被封。
天上瑶宮當月圃，海中銀闕聳鼇峰。
思君不得同吟賞，知在旗亭第幾重。
湖上逢漁者
作者：陳洎
朝代：宋

雨蓑烟笠洞庭秋，獨繭綸輕一葉舟。
擬共停橈醉天幕，緩歌濯足不迴頭。
秋日端居
作者：陳洎
朝代：宋

暑退蚊雷靜，門閒雀到稀。
露莎蛩自急，星樹鵲何依。
井臼貧雖樂，溪山遠未歸。
時情似秋雁，一一背寒飛。
藍溪閒居
作者：陳洎
朝代：宋

白鹿原東虎候西，結廬岑寂映藍溪。
露侵僧履蘭三逕，春入農歌雨一犁。
聒枕溜聲疑水宿，拂檐山色類巖棲。
閉門養拙無人問，揭盡陳編日又低。
謝人惠三峰朱柿
作者：陳洎
朝代：宋

烏椑珍果益丹名，新折紅林蔕尚青。
漿冷夜凝仙掌露，味甘秋割楚江萍。
圓堆玉盌櫻難並，賸薦金樽酒易醒。
應念茂陵消渴者，整籃封貯到雲扃。
讀劉蕡策
作者：陳洎
朝代：宋

藥石危言治亂箴，賈生晁錯是知音。
可憐當日司文者，不畏人言合愧心。
讀子虛賦
作者：陳洎
朝代：宋

聽辭深悵不同時，及到同時位大卑。
爭似唐皇將頗牧，禁中言下用無疑。
過田文墓
作者：陳洎
朝代：宋

當年聞奏雍門琴，話著池臺淚滿襟。
何況今朝陵谷畔，池臺無迹可追尋。
過項羽廟
作者：陳洎
朝代：宋

八千子弟已投戈，夜帳猶聞怨楚歌。
學敵萬人成底事，不思一箇范增多。
還劉處士先令公
作者：陳洎
朝代：宋

當年力戰蕩妖氛，十萬雄師四七勳。
將略妙欺班定遠，家聲高過李將軍。
銘圖魏鼎文猶在，筆勒燕山蹟尚分。
今日閑披有遺恨，可憐生不遇明君。
開元寺凌虛閣對雪寄解唐卿
作者：陳洎
朝代：宋

璚滴琳華一夜凝，凌虛雕檻曉來凭。
眼觀銀色三千界，身到瑶臺十二層。
玉灑砌塵供庾斛，粉融檐水妒房陵。
化人宮好分明在，恨不同君把袂登。
雉媒
作者：陳洎
朝代：宋

朱冠衮背一何鮮，聲厲情驕目悍然。
若道物情皆錫類，雉媒爭似鴆媒賢。
離郭店馬上迴寄鄉知
作者：陳洎
朝代：宋

迴望離亭映楚山，慨然西笑入長安。
貪程野僕擔書引，惜別鄉人駐足觀。
霞襯曙光烘積靄，柳和春雨蕩輕寒。
遥期此地歸來日，迎取相如駟馬看。
黄鵠
作者：陳洎
朝代：宋

呼樹止陵陽，逢辰下建章。
奇姿標上瑞，正色麗中央。
昭祀祠壇畔，聲歌太液傍。
鳳教鴻作侶，天與菊爲裳。
神雀非靈異，流鶑愧采章。
集汙寧我類，一舉戛雲翔。
吳耿先生還北山舊居
作者：陳洙
朝代：宋

蒼浪兩鬢斑，盡意六經間。
有術佐明主，無官歸故山。
釣臺春水碧，吟榭暮雲閑。
見說還家後，重將舊史刪。
寄唐子方殿院
作者：陳洙
朝代：宋

子方簪筆侍丹墀，憂國忘家世所知。
三諫未終先竄逐，一身雖賤繫安危。
火中圭璧含真彩，雪外杉松挺直枝。
荆楚秋風共誰語，勸君頻訪賈生祠。
書御史臺壁
作者：陳洙
朝代：宋

清朝無事諫書疏，竊祿經年卧直廬。
惆悵平生不如夢，春來三度到溪居。
遊雲際山
作者：陳洙
朝代：宋

清曉捫蘿踏嶺雲，寒風飛溜溼衣巾。
上攀霄漢無多地，直視城闉幾點塵。
古木半陰藏宿霧，山禽相語厭遊人。
明年更補閩中吏，來看桃花爛漫春。
靖安寺
作者：陳洙
朝代：宋

處士亡來二百年，故居牢落變祇園。
詩名長共江山在，寃氣尚磨星斗昏。
臺榭幾人留好句，漁樵何處問曾孫。
昔時泉石生涯地，日暮寒雲遶寺門。
春雪
作者：陳洪
朝代：宋

光映粧樓月，花承歌扇風。
欲妬梅將柳，故落早春中。
九鎖步虛詞·第一天關鎖
作者：陳洵直
朝代：宋

仙人十二樓，緲緲垂重鐶。
志士憫幽阻，鬰觀何繇攀。
棲真歷幾塵，洞戶方孱顔。
一鎖度靈鑰，九虎開天關。
九鎖步虛詞·第七洞微鎖
作者：陳洵直
朝代：宋

嘉遁仰靈範，世道何韁鞿。
長生昔對面，皇皇昧玄機。
沆瀣不足吞，正一知所歸。
七鎖度靈鑰，進力行洞微。
九鎖步虛詞·第三飛鸞鎖
作者：陳洵直
朝代：宋

琅軒列朱房，風露峨高寒。
森羅九宮道，隠約八卦壇。
春酣酌金漿，徹視揮外丹。
三鎖度靈鑰，悠悠控飛鸞。
九鎖步虛詞·第九朝元鎖
作者：陳洵直
朝代：宋

矯首太霞真，飛忱紫微垣。
委蛻速霞舉，脫灑人命門。
羽葆交芝雲，琳琅飆神旛。
九鎖度靈鑰，五氣身朝元。
九鎖步虛詞·第二藏雲鎖
作者：陳洵直
朝代：宋

圓象默交感，序氣翔氛氳。
飆欻偃華蓋，貫絡百寶熏。
八景非真遥，款扣虛皇君。
二鎖度靈鑰，松風卷藏雲。
九鎖步虛詞·第五通真鎖
作者：陳洵直
朝代：宋

神氣化虛晃，太上尊玉宸。
鍊此沈下質，感彼元上春。
靈液反流用，偃息崑閬津。
五鎖度靈鑰，滯散潛通真。
九鎖步虛詞·第八雲璈鎖
作者：陳洵直
朝代：宋

犖确玉峰矗，真朋夐遨遊。
洗耳發清響，躡蹻瑲鸞高。
飛泉落松杪，節奏風蕭騷。
八鎖度靈鑰，鏗鏗引雲璈。
九鎖步虛詞·第六龍吟鎖
作者：陳洵直
朝代：宋

崿嶂洞陰窅，嶕嶢鬰千尋。
中有不測淵，蜿蜒伏蕭森。
作霈待時舉，妙化通天心。
六鎖度靈鑰，綜御歸龍吟。
九鎖步虛詞·第四凌虛鎖
作者：陳洵直
朝代：宋

太虛本非有，團塊何迂疎。
一旬更五日，風乎駛軒如。
神馭兩腋輕，絳霞理襟裾。
四鎖度靈鑰，八表當淩虛。
冷泉亭
作者：陳洵直
朝代：宋

泯泯長流徹底清，石間松下倦心情。
洞天咫尺樞衣便，抖擻精神爲濯纓。
大滌洞
作者：陳洵直
朝代：宋

籙簡深投幾井函，金堂玉室指空巖。
不須騎氣求林屋，一柱縣虛政隔凡。
天壇
作者：陳洵直
朝代：宋

峰頂侵雲法象寒，遠遊虛唱肅天官。
松吟泉漱人仙去，猶想簫聲落舊壇。
放水澗
作者：陳洵直
朝代：宋

碧澗淙流繚一源，閘機不露暗驚湍。
李翶千載濤江興，猛跨鼇頭立足看。
歸雲庵
作者：陳洵直
朝代：宋

聚散空中不可期，虛含五色豈多姿。
歸來便合沈蹤跡，却是行人見出時。
歸雲洞
作者：陳洵直
朝代：宋

衆真霞珮上三天，誰見回飈□駕旋。
洞府後門人不信，片雲鶴鶴是歸仙。
清音亭
作者：陳洵直
朝代：宋

水石何曾有古今，如絲如竹度高深。
自疑扁榜通塵聽，百代潺潺無賞音。
無骨箬
作者：陳洵直
朝代：宋

山中紺箬元無脊，爐裏金丹日月開。
不是潛藏杜塵世，有人曾見碧蟾來。
白茅洞
作者：陳洵直
朝代：宋

茅君職守屢經年，懸竇回中坐幾仙。
酒甕若盈吾欲客，不須靈竅仰觀天。
盤天柱絕峰
作者：陳洵直
朝代：宋

洞天三釂碧琳腴，大滌峰高躡太虛。
落日寒山宮闕近，恨無人寄絕家書。
石室·其一
作者：陳洵直
朝代：宋

雲廣翛閑失故宮，泓泉虬木古今同。
詩仙羽化無蹤跡，後世何人識此風。
石室·其三
作者：陳洵直
朝代：宋

琅玕蘂笈藏幽谷，唯見白雲三五幅。
昔日天師其姓吳，巖前遺下雲中屋。
石室·其二
作者：陳洵直
朝代：宋

石梯之字上青峰，碧玉琅玕掃碧空。
內隠一壺塵外室，夜吞明月曉吞風。
石室·其四
作者：陳洵直
朝代：宋

紫靄丹霓磨壁金，巖橋跨麓橫青陰。
陸先生事今何在，石室雲深無客尋。
石床
作者：陳洵直
朝代：宋

洞君一榻爲誰懸，雲帳苔茵不外傳。
我醉欲眠非有地，也應重應寢虛緣。
石門
作者：陳洵直
朝代：宋

神力何年揭此門，破雲穿月扣天閽。
平生不得朝天路，猿鶴相招試與言。
祥光亭
作者：陳洵直
朝代：宋

金色輝祥發洞靈，是中日月久分精。
煌煌燁燁常如在，却笑時人不眼明。
翠蛟亭
作者：陳洵直
朝代：宋

老樹根深絡石頑，危簷飛棟插高寒。
爲誰洗盡蒼龍骨，成嶺成峰上上看。
舞翠亭
作者：陳洵直
朝代：宋

老木槎牙罨澗深，翠蛟舞處一庭陰。
響泉不住流佳句，想見坡仙筆外心。
茶嶺
作者：陳洵直
朝代：宋

絕頂方知天柱雲，早芽先破禁宮春。
琳罌入貢無多種，附隴鎗旗盡得珍。
藥圃
作者：陳洵直
朝代：宋

不發藏丹採石英，蘼蕪昌歜預芬榮。
五山瑶草無人見，爲問靈苗種得成。
雲根
作者：陳洵直
朝代：宋

朵雲朝起北山陰，暮入西崗散莫尋。
誰謂植根元不動，自從歸後出無心。
馴虎巖
作者：陳洵直
朝代：宋

骨橫虎口孰當雄，處士臨壇風自從。
猛伏丹成俱解化，至今靈草記沉蹤。
鳴風洞
作者：陳洵直
朝代：宋

朱鳥何年作瑞來，豈緣梧竹劃山開。
醴泉只在嵌巖裏，醉入幽棲更不迴。
龍蛻洞
作者：陳洵直
朝代：宋

一穴中通百尺湫，骨寒空蛻洞門秋。
鱗潛變化疑相近，貝闕珠宮入海求。
句
作者：陳淬
朝代：宋

數奇不是登壇將，竹杖芒鞋歸去來。
丁酉元日
作者：陳深
朝代：宋

夜中不成寐，卧覺風剡剡。
殘寒賈餘勇，飛雪猶厲慘。
黎明卷新霽，旭日光晻晱。
窮陰得陽和，春氣已先感。
負暄南軒下，余生亦云忝。
高門誰能走，蓬戶鎮常掩。
馳車聽奔湊，慶語絕媚諂。
自甘守疏慵，豈復嘆坎壈。
濡毫寄桑翰，隠几坐文毯。
壺傾酒不竭，爐擁火始燄。
吐詠探清新，研書味真澹。
流光信難駐，華髪那可染。
拊己欣有得，感時能無憾。
貞吉宜嘉遯，心亨由習坎。
浮雲易盈歇，神鑒常淵湛。
黽勉奉吾親，力學深自貶。
內人臂白鸚鵡圖
作者：陳深
朝代：宋

華清宮中歌既醉，南海奇禽遠爭致。
玉環最愛雪衣孃，當時曾得龍顔媚。
璿房雕檻春日長，繡䙀嬌兒在傍戲。
君王憐汝解語言，懷恩不說宮中秘。
臨風鷙鳥何軒軒，嘆惜純良遭猛厲。
苕翁寫出當時事，側立紅衫內人臂。
江花滿地不忍看，空拂畫圖憐俊慧。
出城道上有感
作者：陳深
朝代：宋

岸上征人水上舟，古今行役夢悠悠。
恰如河畔青青草，死盡還生那得休。
別衛山齋
作者：陳深
朝代：宋

何處桃花源，超然欲高舉。
永懷塵外遊，遐契煙中侶。
時從清夜闌，默探元化祖。
尋幽得佳勝，將期結茅宇。
任公五十犗，朅來向江渚。
投竿魚不食，歸興浩莫禦。
遥岑下落日，薄雲閣清雨。
揚舲吳淞濱，褰裳采芳杜。
長歌去英淑，未卜重晤語。
相期會有時，散髪卧雲嶼。
南湖史君製暗香湯奇甚賦二絕求之·其一
作者：陳深
朝代：宋

飛盡梅花重惜芳，仙房想像製新湯。
猶疑清淺溪頭汲，石鼎煎來水亦香。
南湖史君製暗香湯奇甚賦二絕求之·其二
作者：陳深
朝代：宋

霧閣雲窗深閉春，微聞玉杵擣清聲。
玄霜祇許雲英見，地上詩人渴夢生。
南遊
作者：陳深
朝代：宋

驅車登遠道，白日忽西流。
宇宙驚新夢，山河感舊遊。
雲迷江令宅，月澹庾公樓。
已已知何奈，長歌去國愁。
又代賦
作者：陳深
朝代：宋

狼藉風煙知幾秋，巍巍傑閣煥然修。
移來世外神仙宅，幻出雲中天帝樓。
眺遠但知觀萬象，養生應悟解全牛。
帝觴他日分餘瀝，咫尺鈞天得夢遊。
又代輓
作者：陳深
朝代：宋

壯歲名登進士科，青雲直上趁鳴珂。
子真遐舉神仙隠，玄晏閑居製作多。
空掩高齋藏漫藁，竟無良藥起沉疴。
諸郎毀瘠銜哀切，爲報門人廢蓼莪。
吳市售藥
作者：陳深
朝代：宋

山夫聊作市廛居，漫學壺公計已疏。
收卷向來經濟策，案頭唯集古方書。
和南湖史君煙景墨梅圖
作者：陳深
朝代：宋

依約羅浮翠嶺前，美人玉立破蒼烟。
畫圖未許分明見，一夜春風入夢先。
和龔翠巖雨中述懷韻
作者：陳深
朝代：宋

風流翰墨傳千古，議論文章自一家。
靜愛雲林披白苧，懶趨閶闔草黄麻。
江山故國閑停櫂，風雨僧窗自瀹茶。
甚欲從翁俱隠去，雲深何處問桃花。
壽元俞治中
作者：陳深
朝代：宋

凱風蕩清淑，秦溪鍾妙英。
世德裕後遠，盛年振清聲。
余昔客君家，君甫十二齡。
期君世濟美，事業如甘卿。
微言副深望，榮涂踐修程。
東吳大藩地，政繁任匪輕。
剸裁得終賈，游刃新發硎。
勉奉兢兢戒，毋著赫赫稱。
臨下必以莊，事上必以誠。
勤勞慎細事，惠愛甦疲氓。
制動由靜一，養心貴和平。
嘗聞公輔量，允矣王休徵。
壽金仁叟
作者：陳深
朝代：宋

嬌黄著柳回東風，玉霙協瑞飛璇穹。
金猊噓暖香霧濛，銅槃蜜炬光如虹。
尊前笑挹南極翁，海桃壓袖朝霞紅。
蒼蒼五桂雲巃嵷，南山翠色摩青空。
仁者靜壽如山崇，世間凡語難形容。
夏日南軒
作者：陳深
朝代：宋

並水軒窗宜夏居，夜凉如水似秋初。
科頭枕石卧明月，仰面迎風看太虛。
姑蘇臺晚眺分韻得高字
作者：陳深
朝代：宋

殘陽古城曲，岌岌荒臺高。
不知何年創，尚爾結構牢。
青山擁危楯，白水環空壕。
美哉此山谿，慘澹悲雄豪。
當時一戰霸，意氣何矜驕。
蛾眉坐傾國，忠魄隨怒潮。
空餘故宮苑，寒雀飛野蒿。
佳辰晤良友，清眺舒煩勞。
夕風振叢薄，鴻雁中天號。
永懷五湖客，一舸凌雲濤。
浩歌滄浪詞，願言從遊遨。
孤鳳篇上靜軒閻學士
作者：陳深
朝代：宋

南山有孤鳳，丹羽何葳蕤。
朝餐瓊樹實，夕飲天津池。
岐陽曾一鳴，千載今無期。
將從和風翔，俯視塵壤卑。
粱藻匪君食，枳棘匪君棲。
遐舉崑丘陽，肯爲雲蘿羈。
坐遲簫韶成，振翮還來儀。
宿真元觀
作者：陳深
朝代：宋

汎汎春風湖上舟，幽尋不覺到瀛洲。
碧桃花落門前地，翠柳陰垂水際樓。
半夜鶴鳴松院靜，一天星照石池幽。
瑶林疑有神仙隠，願得相從物外遊。
寄友
作者：陳深
朝代：宋

山中太玉子，比日復何如。
自恨數年別，無因一寄書。
江湖驚老大，日月暗銷除。
會晤無期在，憑詩問起居。
寄友
作者：陳深
朝代：宋

海內皆兄弟，情深莫若君。
那知經亂後，翻作久離群。
皎皎雲中月，悠悠巖上雲。
相思不可見，清夢遶江濆。
寄東皋叟
作者：陳深
朝代：宋

移家東去寄田廬，始見高情與世疏。
愛酒定從焦革飲，卜鄰應近仲長居。
天寒掃雪催煎茗，秋雨臨溪命罩魚。
靜裏獨全山野樂，人間榮利不關渠。
寄題天與清香臺
作者：陳深
朝代：宋

芳園矗層臺，宛在江之曲。
何年植瓊樹，粲粲紛在目。
美人芙蓉裳，超遥處空谷。
時登月中觀，玩此枝上玉。
幽芳忽吹來，妙契心自足。
維皇豈虛畀，真意蓋有屬。
夜闌耿無眠，霜霰天地肅。
寥寥翠禽語，葱曨曉光旭。
小園即事
作者：陳深
朝代：宋

淡黄楊柳著烟輕，細草茸茸襯屐行。
行到水邊心會處，夕陽一樹杏花明。
從政和韻來謝復就答之·其一
作者：陳深
朝代：宋

并州沈厚士，氣質得天靈。
吳下留三祀，軍中講六經。
微雲點霄漢，清月出林坰。
載鼓汾亭曲，令人識典型。
從政和韻來謝復就答之·其二
作者：陳深
朝代：宋

牆東甘靜處，詩思妙通靈。
堂有慈親奉，門無冗客經。
佳兒誦書史，深巷類郊坰。
應解莊周學，全生不近刑。
悼亡
作者：陳深
朝代：宋

短日一何急，寒宵不肯明。
霜寒那有夢，月落重傷情。
壁凍琴絲斷，風驚燭淚盈。
微言憶王衍，達理悟莊生。
慰陸子順喪偶
作者：陳深
朝代：宋

歲晏登禹陵，山水清遊縱。
迴艫艤西湖，壎箎諧伯仲。
旅窗燈焰青，炊臼感幽夢。
絕絃聞遺聲，據藜發哀慟。
重憐遊子情，懼乏尊章奉。
凄風動虛幌，斜月照飛棟。
芳膠解鈿朵，流塵昏翠鳳。
荀香悵未歇，潘詩應屢諷。
孤獸駭哀鳴，離禽感幽哢。
蒙莊亦何人，傲倪自驚衆。
遺情信良難，至理堪折衷。
懷錢德鈞
作者：陳深
朝代：宋

城南寡徒侶，錢子數來過。
翰墨相娛玩，文章互切磨。
交遊常不厭，間闊竟如何。
風雨懷君夜，空齋秋思多。
挽沈氏母夫人
作者：陳深
朝代：宋

允矣夫人德，傳家慶有餘。
生存黄鵠操，死葬白龍居。
落月沉滄海，浮雲散太虛。
曾爲陶侃客，酹酒重欷歔。
挽王伯英
作者：陳深
朝代：宋

之子尤謙抑，親曾奉酒巵。
懷才嗟未用，抱疾竟難治。
歲暮風霜慘，天寒草木萎。
壯年今已矣，慷慨有餘悲。
挽褚雪巘高士
作者：陳深
朝代：宋

矯矯環中叟，清强八十餘。
平生山水趣，盡力老莊書。
黄鵠人間世，白雲天上居。
蕉花吹又落，回首一欷歔。
春日即事
作者：陳深
朝代：宋

忽忽春將晚，幽窗趣亦佳。
山蜂時入座，野鼠晝緣階。
俗事何能已，浮生信有涯。
莊書讀一尺，聊復散幽懷。
晚望
作者：陳深
朝代：宋

莽莽荒城下，悠悠古道傍。
秋風吹草木，落日下牛羊。
感慨悲新事，登臨嘆異方。
長吟意無極，回首一霑裳。
晚步
作者：陳深
朝代：宋

偶偕二三子，曳履古城陰。
遠慕求羊迹，永懷江海心。
殘陽隠深巷，積雨歇高林。
自笑黄荂曲，那追白雪吟。
曉望吳城有感
作者：陳深
朝代：宋

嗚嗚寒角動城頭，吹起千年故國愁。
才見專諸操匕首，旋聞西子載扁舟。
霜寒古寺鐘聲早，月落南園樹影秋。
一笑浮華易盈歇，白雲長在水東流。
書駿馬圖
作者：陳深
朝代：宋

王良伯樂骨已朽，曹霸丹青亦希有。
開圖歘見神駿姿，對酒高歌雄劍吼。
祇今騏驥困鹽車，落日長鳴漫昂首。
嗤嗤俗眼迷天機，相士嫌貧馬嫌瘦。
曹叔時見過索餞篇
作者：陳深
朝代：宋

泄雲蒙朝日，微雨霑庭除。
幽人掩關卧，門外無來車。
曹子別經歲，枉道過我廬。
謂余抱文藝，胡爲守鄉閭。
余曰匪高尚，褊性涉世疏。
上奉白髪親，餘暇讀我書。
豈如叔時甫，妙年美名譽。
詞華爛絺繡，問學滋新畬。
奉子一巵酒，聊爲譚斯須。
威鳳翔高閣，逸驥騰雲衢。
及時樹遠業，臨事毋踟躕。
會霜晴詩·其一
作者：陳深
朝代：宋

旭日照蕭晨，凄清不受塵。
冷光明似雪，冬暖勝如春。
紅葉輝相照，黄花色愈新。
南窗差可愛，曝背豁天真。
會霜晴詩·其二
作者：陳深
朝代：宋

朝暾上高樹，霧卷海天遥。
勁氣乘寒凝，嚴威見日銷。
鐘清出遠寺，馬滑恐危橋。
稍逼南枝暖，疏花破寂寥。
次韻叔時述懷
作者：陳深
朝代：宋

文學淵源百行餘，浮誇深陋漢相如。
性靈偏愛居山水，才大難堪奉簡書。
毛義仕來身暫屈，揚雄老矣計全疏。
强顔微祿營甘旨，已約煙霞共結廬。
次韻子封承之遊桃花塢二首·其一
作者：陳深
朝代：宋

二仲相從共此遨，濛濛花氣襲征袍。
幾家綠暗藏深塢，一徑紅芳落野桃。
春色暗隨流水去，客懷空逐暮雲高。
臨溪忽動秦源興，應嘆浮生何太勞。
次韻子封承之遊桃花塢二首·其二
作者：陳深
朝代：宋

閭門行樂送韶華，閑訪城陰野老家。
黄蝶得晴飛菜葉，翠禽隔浦啄桃花。
衡門倒屣臨官路，古渡橫舟閣淺沙。
亦有詩人時一到，醉吟行盡夕陽斜。
次韻沈沖叟見訪之什
作者：陳深
朝代：宋

卧疾蕭齋冷，門深一逕苔。
空庭小雨過，瘦馬故人來。
把酒悲新事，論詩畏逸才。
未能親往謝，病眼怕風埃。
次韻沈沖叟閑居即事
作者：陳深
朝代：宋

晨起盥櫛罷，焚香默坐餘。
朝陽上窗戶，寒雀下庭除。
隠几商清句，開椷閲素書。
吁嗟望塵客，徒解賦閑居。
次韻王松陵
作者：陳深
朝代：宋

江上青山擁縣城，江頭結屋放歌行。
散人昔有陸魯望，處士今無禰正平。
萬頃雲濤聊自賞，百年肝膽定誰傾。
何時適有扁舟興，趁得垂虹夜雪晴。
次韻贈友
作者：陳深
朝代：宋

柴門饒野興，不逐世浮沉。
父子詩書樂，山林木石心。
玩雲聯晚句，卧雪擁寒衾。
又欲移家去，幽棲恐未深。
次韻贈錢德鈞
作者：陳深
朝代：宋

嗜書仍好古，亹亹一生心。
搜抉無遺隠，幽憂不廢吟。
雲鴻渺何許，煙海浩難尋。
悵望高深意，秋空起暮陰。
次韻陸承之寒夜有懷·其一
作者：陳深
朝代：宋

客心驚歲暮，不奈送愁頻。
茅屋夜來雪，梅花江上春。
驅車斷行旅，閉戶有高人。
奚待扁舟興，風期暗與親。
次韻陸承之寒夜有懷·其二
作者：陳深
朝代：宋

壯志寥寥在，流年冉冉催。
寒燈和夢照，暗雨挾愁來。
白雪詞難和，青山首重回。
夜闌渾不寐，慨想陸機才。
次韻陸承之歲暮述懷
作者：陳深
朝代：宋

茝鷄晨先鳴，絡緯夜虛織。
物情固有殊，亦各競時急。
遥遥丘中士，荆扉晝常閉。
賦詩悲徂年，開卷懷往昔。
廓然一言得，不願千金易。
大江流湯湯，白日如過翼。
虛堂拂朱絃，再鼓三嘆息。
西山遺清風，潁水有奇迹。
勖哉望前修，猛志庶可及。
自當葆天和，政不慕人益。
次韻高龍洲入道
作者：陳深
朝代：宋

軒車絕華念，野服遂幽情。
白鷺臨溪逈，玄蟬餘露清。
棄家師季偉，蒔藥友通明。
且結烟中客，誰論世上名。
江上
作者：陳深
朝代：宋

放跡清江上，悲歌惜歲窮。
孰能回白日，我欲問蒼穹。
天地遺民老，山河霸業空。
清愁無著處，卷入酒盃中。
洞仙歌
作者：陳深
朝代：宋

銀波湛碧，遙泛仙槎早。婺宿熒煌瑞雲曉。慶芳傳丹桂，歡動連枝，稱壽處，一簇蓬萊翠窈。步虛聲宛轉，清澈瑤壇，疑是鈞霄鳳音渺。正金姥、禮虛皇，天階淨，涼入綃衣風嫋。想金書、秘字賜長生，進九醞霞卮，練顏長好。
深居
作者：陳深
朝代：宋

閉關屏人事，褊性樂深居。
琴罷更無事，晝長宜讀書。
粉牆苔色古，檉案竹行疏。
漸喜相知少，門無冗客車。
湯梅山爲道士歸吳還山賦一詩以餞
作者：陳深
朝代：宋

三年獨向孤山住，應爲梅花滯水濱。
滄海鶴歸空有語，荒城草長又逢春。
芝田火暖丹砂熟，松嶠花香白釀新。
安得與君俱隠去，煙蘿深處著閑身。
澄虛觀玉皇閣次韻
作者：陳深
朝代：宋

巋然高閣鎮吳州，妙手應煩玉斧修。
萬疊紅雲凝寶座，一輪白日抱璚樓。
濛濛灝氣疑浮蜃，炯炯神光遠射牛。
終待留侯辭富貴，還來相伴赤松遊。
濟南趙君成南使羈留三紀得還其猶子錄其遺事求詩爲賦一絕
作者：陳深
朝代：宋

三十六迴秋月明，年年望斷雁南征。
蘇郎皓首還鄉去，媿殺當年李少卿。
王太古偕遊靈巖余以事中止先還
作者：陳深
朝代：宋

峭峭孤峰起，蒼寒倚太虛。
尚嫌凡子到，那被美人汙。
霸業消磨盡，浮屠突兀居。
憑高怕凄愴，興盡即迴艫。
登陽山妙凈院
作者：陳深
朝代：宋

野寺雖牢落，山僧亦自如。
幽栖鄰虎空，靈跡近龍居。
地勝軒楹古，天寒草木疏。
憑高望城郭，把酒一欷歔。
皋橋巖中道院與梁中砥商巖翁會飲
作者：陳深
朝代：宋

夙有巖中約，今晨得得來。
幽窗六人坐，清思一時開。
雪下宜看竹，天寒未見梅。
人生良會少，莫惜共持盃。
簡秦章甫
作者：陳深
朝代：宋

楚楚洛陽生，清介常寡與。
宦遊江之南，移家寄吳渚。
辛勤奉旨甘，言動無過舉。
陽春萬物新，霈澤均施普。
乘風方高翔，摧翅墮網罟。
飛文中善類，橫逆夫孰禦。
白日照丹心，皦皦中自許。
有能辨冶長，終然脫石父。
操存諒深固，夷險咸善處。
涉難知彌明，履變德益聚。
靜探元化心，憂患真玉汝。
舟行邂逅周西園出示迴文詩就次韻
作者：陳深
朝代：宋

遊遨適興隨幽境，笑語相逢忽並船。
流急濺袍飛带雨，岸回迷草暗浮煙。
樓高近水涵飛鳥，樹密藏雲咽恨鵑。
愁破已空尊酒綠，醉吟同眺晚晴天。
范公農圃堂
作者：陳深
朝代：宋

振屐重來事已非，却憐清景不相違。
晴湖盡屬盟鷗樂，夜月還驚化鶴歸。
萬里吳船空野水，百年庾宅尚斜暉。
醉哦昔日三高些，千載何人復見幾。
虞美人
作者：陳深
朝代：宋

玉搔斜壓烏雲墮。拄頰看書臥。開元天子惜娉婷。一笑嫣然何事、便傾城。馬嵬風雨歸時路。豔骨銷黃土。多情誰寫書畫中。江水江花千古、恨無窮。
西江月
作者：陳深
朝代：宋

龍沫流芳旎旎，犀沈鋸削霏霏。薇心玉露練香泥。厭盡人間花氣。銀葉初溫火緩，金猊靜嫋煙微。此時清賞只心知。難向人前舉似。
賀新郎
作者：陳深
朝代：宋

丹鳳翔雲表。覽德輝、翩然飛下，翠蓬仙島。銀漢無聲天似水，昨夜新涼多少。聽一曲、瓊簫音渺。千尺秦臺凌空峻，見一雙、翠羽先飛到。披紫霧，攬瑤草。風流別乘當英妙。對江山、掀髯把酒，浩歌長嘯。綠髮公候何足浼，自是無雙才調。況槐陰、青青天杪。月殿姮娥雲深處，近清秋、丹桂催開早。斟綠醑，戴花帽。
賀胡西軒入道
作者：陳深
朝代：宋

世外塵霞凈綺紈，天風吹夢遶笙鸞。
清名久上丹臺籙，散秩新除紫府官。
九醖霞觴分帝所，千秋銀牓表仙壇。
蔡經一見心相契，應許親傳蛻骨丹。
賦月中桂
作者：陳深
朝代：宋

天上何年種，婆娑碧樹幽。
根盤蟾窟古，花落鷲峰秋。
祇恐冰輪礙，時煩玉斧修。
素娥久延佇，攀折使人愁。
賦桂山
作者：陳深
朝代：宋

小山桂樹碧雲西，三疊琴心月未低。
曲罷便乘蒼鳳去，廣寒瓊牓要新題。
贈吳江學掾
作者：陳深
朝代：宋

萬丈垂虹阿那邊，君來山水愈清妍。
洞庭雲氣浮樽俎，震澤濤聲答誦絃。
汀柳垂遮靈運笠，江花飛落廣文氈。
此行適有稽山興，漫繫春風載酒船。
贈周山人·其一
作者：陳深
朝代：宋

牀頭曾不置黄金，野褐綸巾善陸沉。
七十康强疑有道，一毫榮辱不驚心。
草根露冷沾芒屨，柏子烟清暖布衾。
時啟青囊看山水，行歌行入白雲深。
贈周山人·其二
作者：陳深
朝代：宋

郭范寥寥數百年，地仙還復出人間。
豁開天外一雙目，看盡江南千萬山。
玉指暗攢烏兔定，金盤活捉虎龍環。
我今欲卜神仙宅，霧豹何妨露一班。
贈孝廉
作者：陳深
朝代：宋

海內知名士，乘時各樹勳。
辭華咸彙進，節行乃今聞。
清月升林表，白華開水濆。
緬懷純茂德，遥睇楚山雲。
贈張受益檢校·其一
作者：陳深
朝代：宋

山水經行遍，蕭閑吏隠情。
劍寒光不泯，鶴老骨逾清。
傾蓋逢知己，論詩盍讓卿。
從來說張祐，不是浪傳名。
贈張受益檢校·其二
作者：陳深
朝代：宋

德刑相濟用，自古意尤深。
肅殺冬神令，慈祥使者心。
月明清驛路，風色定寒林。
善政民應化，毋忘魯叟箴。
贈恒齋葛太醫·其一
作者：陳深
朝代：宋

吳下謙謙抱樸孫，妙年應遇長桑君。
素心皦皦恒如月，一寸靈苗手自耘。
贈恒齋葛太醫·其三
作者：陳深
朝代：宋

少小烟霞痼疾深，已將鐘鼎等山林。
年來更有躭玄癖，煩向膏肓爲一鍼。
贈恒齋葛太醫·其二
作者：陳深
朝代：宋

人間無地不巇嶔，刺眼醫門劍戟森。
操術不爲流俗變，始知夫子有恒心。
贈道眼相士
作者：陳深
朝代：宋

岳生年少精悍姿，雙眸照人烱秋水。
氣直雲天亦自奇，口譚風鑒政可喜。
一鶚盤空勢輕矯，夕風吹波雲欲起。
海岸相逢話不休，一笑人間五百祀。
方瞳祗合相山中，燕頷自堪侯萬里。
人生出處難豫期，浮雲變化無窮已。
巫咸一去不可追，歸來心服壺丘子。
贈陸稼村
作者：陳深
朝代：宋

風雨鷄鳴江上村，祇今遺叟幾人存。
煎茶陸羽忘塵世，學稼樊遲老聖門。
百尺蒼松心不朽，千年古井水無渾。
丹崖翠壁何從見，一笑相逢醉竹根。
輓湯桂橋
作者：陳深
朝代：宋

三楚名家有異孫，昔年射策對君門。
青衫佐幕聲名重，白首譚經道義尊。
天壤忽驚遺老盡，衣冠今復幾人存。
小山桂樹傷愁絕，頼有清香爲返魂。
送人遠宦思親還鄉
作者：陳深
朝代：宋

堂有期頤母，天涯事遠遊。
人生歸養樂，薄宦一萍浮。
送信甫之江東
作者：陳深
朝代：宋

僦屋吳城不厭貧，江東初奉薦書新。
壯年才略須名世，異國光陰肯滯人。
官舍草生三月晚，遺宮花落六朝春。
到時公事期程暇，應有新詩寄我頻。
送劉梅溪遊句曲
作者：陳深
朝代：宋

華髪蕭蕭兩鬢秋，醉眠花竹舊風流。
天心橋畔行將老，地肺山中隠去休。
半嶺白雲容可玩，一庵明月尚空留。
西風趣赴方臺約，巖下遥看二老遊。
送周必明北上
作者：陳深
朝代：宋

天寒霜霰繁，歲晏日月駛。
周子何倉皇，孤征詣燕薊。
寥寥抱遺經，皦皦蓄幽志。
青雲既交薦，白首期一試。
蒼松多勁枝，老鶴負奇氣。
扶摇信可摶，高冥不難致。
泮林日彫疏，子衿氣淪替。
側佇典型人，復理俎豆事。
明年候薰風，矯首江南澨。
願偕魯諸生，敬攬叔孫袂。
送張德美北上
作者：陳深
朝代：宋

廓落江海客，素懷經濟才。
年高勞治邑，道直恨無媒。
白髪絲千縷，清風水一盃。
功名須老大，行矣莫遲回。
送悅心北上
作者：陳深
朝代：宋

便乘天驥上通逵，笑拂吳鈎氣益奇。
徐庶交遊盡名士，王維才藝重當時。
西風星斗寒芒動，落日川原秋興悲。
莫向黄金臺上望，霸圖消歇草離離。
送曹叔時歸淮東
作者：陳深
朝代：宋

羲農去我遠，醇風日以澆。
遺經祕幽旨，千載空寥寥。
濂洛導其源，百川始東朝。
我生性顓蒙，望道彌堅高。
鍼砭無良友，窮居困煩囂。
東平曹叔子，妙年振英翹。
古心默相契，一語神情超。
高堂奏綠綺，長空激商飈。
譚玄探要妙，力學耡虛驕。
方期拾瑶草，歸袂何飄颻。
淮水白浩浩，楚山青遥遥。
相思意無盡，贈子一長謠。
送沈彥楚
作者：陳深
朝代：宋

清才不數見，世固未易識。
如玉在荆山，落落混於石。
沈君義興彥，恨我未良覿。
陸子不妄交，稱許斯爲得。
况有闕里孫，延之致經席。
比聆道吳閶，捧檄建德國。
高歌誦唐虞，諸子有矜式。
嚴灘浩煙霞，山水澄鮮碧。
暇日一登臨，清賞慰愁寂。
送潘臞齋赴會稽講席
作者：陳深
朝代：宋

四十臞仙鬢未班，譚經海上看青山。
曹江虀臼漫難讀，禹廟梅梁去自還。
疊嶂曉晴詩筆銳，平湖風定酒船閑。
曾聞百粵多奇士，暇日清遊盍叩關。
送王從政赴番昜慈湖講席
作者：陳深
朝代：宋

楊子清而粹，遥遥江漢靈。
無人繼絕學，有客抱遺經。
霜冷鴻飛磧，秋晴馬在坰。
東逢山似象，回首靜儀刑。
送耕存大參使日本·其一
作者：陳深
朝代：宋

東隅久不庭，抗疏出忠誠。
不憚殊方使，期休四海兵。
長虹貫日白，巨鷁壓波清。
笑下扶桑國，歸來致泰平。
送耕存大參使日本·其二
作者：陳深
朝代：宋

陸賈初馳詔，終軍已請纓。
上方顓委任，南國誦威名。
挂席鵬風順，敲舷蜯月明。
陽侯應拱護，不遣海濤驚。
送范竹所赴吳江學職
作者：陳深
朝代：宋

多士乘時出，亨涂志業優。
名家傳舊學，文治佐新州。
六月江湖冷，三山風雨秋。
應懷霸越祖，落日望扁舟。
送許希元尉德清
作者：陳深
朝代：宋

士生天壤內，所抱者奇氣。
當觀人品高，豈尚名爵貴。
子真第一流，淪迹南昌尉。
至今疑仙去，風節照百世。
希元人中豪，未識我深愧。
嘗聞畜愛馬，童子刺而斃。
略不動聲色，度量有餘地。
豈易議淺深，是固余所畏。
陸子少許可，欣然紀其事。
邇聆尉山邑，芒刃聊小試。
苕水清且迅，苕民號難治。
願言化以德，勿但施法制。
令聞起在今，微言毋我棄。
送趙仲明還山東
作者：陳深
朝代：宋

東吳隠散曹，解印脫煩勞。
案上留丹訣，罇中有白醪。
北風淮水疾，落日太行高。
遥睇雲飛處，歸心正鬰陶。
送鄧覺非赴金陵學職
作者：陳深
朝代：宋

城南不得遂相羊，又著綸巾出草堂。
李白杯中停月影，米家船上貫虹光。
西來江水知鄉近，北望淮山引興長。
應傍荆公祠下過，向來松竹尚蒼蒼。
送釋存遊苕川兼懷子昂學士
作者：陳深
朝代：宋

吳興山水邦，杳藹雲氣萃。
岡巒抱縈迴，溪流瀉清駛。
逍遥烟中客，縹渺雲際寺。
振錫赴幽尋，攬袂接遐契。
是時秋正中，曠朗天宇霽。
明月射神珠，光彩難自閟。
漁歌和遺音，茶經詫幽事。
欲從煙屩遊，苦爲塵鞅繫。
緬懷金坡英，歸來雲壑媚。
采采白蘋花，因風爲遥寄。
送馮茂叔分教豐城
作者：陳深
朝代：宋

晉朝雷煥地，君去是清遊。
神物今何處，滄江空自流。
客程二千里，吾道一扁舟。
徐孺祠前過，汀蘋爲薦羞。
鄰圃求桂花并收墜英·其一
作者：陳深
朝代：宋

萬里西風桂樹秋，蟾宮雲箔夜香浮。
何當凈洗紅塵夢，乞取一枝遮醉眸。
鄰圃求桂花并收墜英·其二
作者：陳深
朝代：宋

收拾殘英擣作湯，小山風味不能忘。
敢煩即遣蒼頭去，掃取黄金一斛强。
重玄寺旃檀林桂花
作者：陳深
朝代：宋

有桂生祇園，團團擁旌蓋。
靈根挺盤錯，翠色深晻藹。
疑從鷲峰移，迥與峨石對。
商飈動閶闔，夜氣凝沆瀣。
清芬彌六合，芳意函纖芥。
華飄廣寒府，金布如來界。
天空氛翳滅，冏冏凉月挂。
幽人夜禪起，凈想須脫解。
清遊時獨行，真賞聊自愛。
妍華易銷落，徒抱貞心在。
蒼鸞寧復來，臨風發深嘅。
隴西太夫人八十壽
作者：陳深
朝代：宋

恒山鎮朔野，積翠凌太虛。
中有仙子宅，霞光抱雲居。
怡怡伯陽姥，八十顔猶朱。
神交殷玉女，祕字傳金書。
逍遥人間世，靜壽仙者徒。
令子返烏哺，專城綰菟符。
金章映彩服，錦障承雕輿。
前有命婦掖，後有玄孫扶。
春風溢慈幄，曉日暉慶圖。
海桃摘霞實，靈芝掇雲腴。
南山爲爾壽，北斗爲爾𣂏。
人生天壤內，菽水歡有餘。
矧茲壽且貴，身與五福俱。
厚德獲隆報，彼蒼默相孚。
詩人頌燕喜，此樂不可渝。
雪後遊石湖
作者：陳深
朝代：宋

衆峰戴雪玉崔嵬，風定湖光鏡面開。
山色可堪西子笑，溪聲曾送越兵來。
天寒野水摇孤艇，日落浮圖對古臺。
回首風塵翳城闕，愁來誰伴倒清罍。
題唐圉人調馬圖
作者：陳深
朝代：宋

飛龍天廄隘雲稠，一匹驕馳掣電流。
櫪下髯奴真廝養，眼中元不識驊騮。
題山水扇·其一
作者：陳深
朝代：宋

青山綠樹蔽層樓，應有高人隠一丘。
客子門前過何急，古今行役未曾休。
題山水扇·其二
作者：陳深
朝代：宋

江上層峰擁翠螺，人烟隠隠見巖阿。
泊舟二子登平陸，遮莫風波奈爾何。
題扇上畫
作者：陳深
朝代：宋

蹇馿欲往何處，落日空山暮鐘。
行到水邊幽寺，白雲低覆青松。
題扇上畫·其一
作者：陳深
朝代：宋

老樹千年古，精靈變化奇。
純陽有道士，猶且被渠知。
題扇上畫·其二
作者：陳深
朝代：宋

古木排山立，幽窗傍水開。
直疑林處士，獨棹小舟回。
題梁中砥詩畫圖
作者：陳深
朝代：宋

山昏歸雲歛，葉落夕飈驟。
疏松漏微月，清光照巖竇。
烟中二仙師，一笑欣邂逅。
行行撲空翠，杖屨相先後。
清景適與期，得句若天授。
畫成詩逾絕，開卷消鄙陋。
如飲中泠泉，可嚥不可𠻳。
我懷陶貞白，日夕夢三秀。
何年卓茆庵，餌朮衍遐壽。
題梅圖
作者：陳深
朝代：宋

玉妃還絳闕，委珮煙江濱。
瑶華振英采，照曜山水春。
海若不敢受，謂是天上珍。
掌管倩姮氏，封護煩滕神。
風標二公子，素服靚且新。
邂逅蓬萊使，翩然與相親。
畫師何從見，泚筆開清真。
數幅懸高堂，一洗凡格塵。
我欲商妙語，喚起逋仙人。
題沈華溪詩集
作者：陳深
朝代：宋

暑夕坐無寐，把君詩獨謠。
才堪敵冰柱，韻不減江䖴。
瘴海三年隔，風沙萬里遥。
相逢欣有得，傾篋盡瓊瑶。
題潘臞齋容安書院
作者：陳深
朝代：宋

屋上即青山，柴扉鎮日關。
煙霞三徑足，天地一身閑。
歸去詞堪和，閒居賦可刪。
簞瓢差自樂，高視眇塵寰。
題王立章雲山卷
作者：陳深
朝代：宋

岌岌兩峰峙，嵐光照寺門。
青山無今古，白雲自朝昏。
題畫扇騎馿踏雪
作者：陳深
朝代：宋

雪沒馿腰白，行行詩興催。
不因太清絕，那肯犯寒來。
題秋塘圖二首·其一
作者：陳深
朝代：宋

寒塘凈如鏡，雲冷水葓秋。
溪鳥無情物，悠悠不解愁。
題秋塘圖二首·其二
作者：陳深
朝代：宋

水落秋菰老，夕寒烟樹微。
絕憐雙白鷺，飛去似知幾。
題秋塘小景
作者：陳深
朝代：宋

寒溪上下碧，水鳥去來輕。
衰柳傷秋色，應知畫不成。
題習齋先生扇上畫
作者：陳深
朝代：宋

石罅修篁蕭爽，水邊老樹槎牙。
氣味與翁相似，歲寒長對蒼華。
題鄭柏窗所藏蓮社圖
作者：陳深
朝代：宋

白蓮生清池，至潔塵不汙。
當時取名社，亦以清凈故。
樂國初無有，莽莽果何處。
陶公寄醉鄉，蓋深得其趣。
公何挽不入，謝何推不去。
遠師信高識，心雜固不取。
盜循彼何人，一見乃深許。
士固未易知，身名期歲暮。
遺風驚千祀，流落見緗素。
永懷名山遊，樂與善人遇。
匡廬青拂天，江水日東騖。
我將解世纏，已辦登山具。
載酒酹淵明，問津桃源路。
題錢舜舉寫生五首·戲嬰圖
作者：陳深
朝代：宋

祕矣宮中戲，人間那得窺。
開圖付一笑，能不類兒嬉。
題錢舜舉寫生五首·水仙蘭
作者：陳深
朝代：宋

翩翩凌波仙，靜挹君子德。
平生出處同，相知不易得。
題錢舜舉寫生五首·石榴
作者：陳深
朝代：宋

萬里乘槎來，錦衣驚晝炫。
相逢秋風中，忽發一笑粲。
題錢舜舉寫生五首·菊花
作者：陳深
朝代：宋

百卉盡摇落，獨傲清霜裏。
披榛見黄花，淵明元不死。
題錢舜舉寫生五首·青瓜
作者：陳深
朝代：宋

蒼然藍田姿，幽懷瑩冰雪。
邂逅青門翁，曾救人間暍。
餞楊世章
作者：陳深
朝代：宋

阿章年少懋才猷，柏府當年與贊籌。
高卧久無求仕想，閑曹聊作讀書謀。
風煙坐度吳江晚，山水重探禹穴幽。
正喜相逢又相別，飛花不分灑離愁。
丁未十月見梅一點
作者：陳淳
朝代：宋

清清一點玉，枯枝絕鮮鮮。
歷歷霜林奇，未省有此妍。
雅如哲君子，覺在羣蒙先。
揭之几案上，使我心洒然。
三月十一夜紀候
作者：陳淳
朝代：宋

春光正濃二三月，氣候不作春和柔。
白晝炎炎若盛夏，半夜凄凄如老秋。
不赴十姊初度之席
作者：陳淳
朝代：宋

吾姊今朝慶誕辰，奈何賤弟亦同倫。
汝逢壽考榮雙老，我感劬勞悼昔人。
贊祝欲陪千歲願，追思難遏寸心真。
一懽一戚應殊分，只任天情不必均。
丙辰十月見梅同感其韻再賦
作者：陳淳
朝代：宋

霜枝禿禿瘦，孤英自中鮮。
出塵寒玉姿，熟視何清妍。
端如仁者心，洒落萬物先。
渾無一點累，表裏俱徹然。
久不雨
作者：陳淳
朝代：宋

草廬卧龍目未開，巖溪作霖手未擡。
蒼生望望亦勞爾，霶霈甘澤從何來。
仙霞嶺歌
作者：陳淳
朝代：宋

仙霞何事名仙霞，巔末得之神仙家。
此山南來絕高峻，上插雲表參天涯。
羣仙遊宴絕頂上，不飲烟火湯與茶。
朝餐赤霞吸其英，暮餐黄霞咀其華。
日傲烟霞爲洞府，不踏塵寰寸泥沙。
後躅躋攀不可得，危梯峻級頻咨嗟。
高人欲解行者疲，掇作好語清而嘉。
故取仙霞起人慕，非以仙霞爲世誇。
流傳歲月浸久遠，此意零落說又差。
謂酌流霞固淺陋，謂著霞衣亦浮葩。
我來登陟動幽趣，愧無灑落清襟懷。
聊寓數言代嶺記，未可例視爲南華。
依方宗丞和林簽判賞梅進璧水之韵
作者：陳淳
朝代：宋

冰玉精神清且凝，不嫌霜霜慘於刑。
傳來春信嚴明地，吐出陽和節愛亭。
孤艷迥凌仙子桂，餘香暗及庶民星。
尋盟璧水渾閒事，好整和羹入帝庭。
依趙尉獄空韻上陳宰
作者：陳淳
朝代：宋

民沐仁風狀小兒，陶陶遠罪日何知。
圜扉草色春長茂，公舍棠陰晝緩移。
誰復鼠牙紛擊剝，類將雞黍樂追隨。
塗歌里詠喧傳處，盡是吾侯德政碑。
修學扁大成殿門依敖教韻上趙寺丞
作者：陳淳
朝代：宋

育才爲國寸心丹，修泮時聞鏘八鸞。
綠引滄溟循道入，青徘名第對門看。
宸鈎日煥龍蛇動，書閣雲齊牛斗寒。
末學幸陪芹藻豆，詎耽秋菊夕英餐。
分水嶺
作者：陳淳
朝代：宋

寶貝山前去，瓊瑶世界行。
蠟鞋穿瑟瑟，竹杖獨鏗鏗。
凍色迫毛竅，寒光射眼晴。
酒亭何處認，速欲一壺傾。
名陳憲友清軒
作者：陳淳
朝代：宋

名軒何以清，惟有梅與竹。
梅清清且白，竹清清更綠。
雪蕊破清洒，霜操挺清肅。
至哉雙友清，格韻真寒玉。
伊誰與之友，相對淡無欲。
清心仁智翁，妙趣於中足。
和丁大詠史君禱雨之韻
作者：陳淳
朝代：宋

史君持志一恭謙，何間幽明與巨纖。
渴雨方將爲旱閔，卧龍便不復泥潛。
連宵頗作霶𩃱注，闔郡均蒙優渥沾。
竊喜陽春端有脚，閭閻和氣日須添。
和丁祖舜二月陰寒之作
作者：陳淳
朝代：宋

東皇涖事已告半，農村恰恰脂田車。
胡爲玄冥尚偃蹇，暗弄威權未退斜。
阿涖{雨/趻}最癡鎖烏脚，阿香亦懶敲龍牙。
竟日欲雨竟不雨，號寒往往悲啼鴉。
原苗縮澀鮮生意，且悴且腐真可嗟。
皇天本自愛下氓，陰陽舒慘元不差。
不知當軸燮理人，此劑得之誰氏家。
傅霖遁跡莫與用，鄒律束手難爲夸。
安得巨力挽天河，洗凈妖氣無蘗芽。
放開和氣充人寰，均敷菽麥榮禾麻。
同作堯民含哺樂，毋但獨醉盈畦花。
和丁祖舜綠笋之韻
作者：陳淳
朝代：宋

哦風徑遊衛山峬，溢耳謠言如春敷。
猗猗青青發三嘆，熟察其調未免粗。
當年載歌淇水澳，區區但取枝葉綠。
惡知中有至味存，爽人神思勝於玉。
料想厥種未爲良，校之吾邦君視僕。
吾邦此君最佳處，惟在根萌毓坤腹。
出塵妙質瑩無疑，徹骨不容疵纖釐。
地靈精白氣所孕，圃師培壅工弗施。
火行用事正炎鬰，故遣特特清南垂。
鑽泥苯䔿伸蟄龍，軋石朧腫亞卧獅。
蓄節正直已不拔，藏心塞實如無私。
新班黄甲固脆潤，半露青簪猶珍奇。
雨餘荷鋤試一訪，穎穎競脫毛囊錐。
發封奏之金錯刀，片片逐刃滋瓊脂。
未數冰谷素龍肝，豈遜金墉白雲芝。
天然真味本自足，不待滑瀡甘以飴。
烹煎燔炙無不可，論材宜爲百品師。
疏腸滌胃掃煩穢，侑巵贊膳功誰知。
九飣槃中若得此，方貢諸羞特餘子。
簞瓢陋巷時相逢，炳腹琅玕焰欲起。
從知種種山海腴，那有似此清中癯。
吳蓴楚荇儻埒美，恰類𨢎䤙擬醍醐。
貓舄班孫真徒胥，何復敢校榮與枯。
信哉超越天地爐，君子之德他所無。
和丁祖舜重修日涉園
作者：陳淳
朝代：宋

重來日涉整前盟，欲與淵明細論朋。
向市閙中渾覺勝，可人幽處不妨仍。
歲寒依舊竹三逕，春意長新花數棚。
對景舂容無一事，好將氣馬款調乘。
和傅侍郎至臨漳感舊十詠·其一
作者：陳淳
朝代：宋

陽復東郊雨閣絲，歡迎父老擁車隨。
競傳碧眼朱顔在，宛若當年剖竹時。
和傅侍郎至臨漳感舊十詠·其一〇
作者：陳淳
朝代：宋

臺前一带繞漳溪，臺下回環萬象齊。
就拓宏模須大手，非爲諂語病丁畦。
和傅侍郎至臨漳感舊十詠·其七
作者：陳淳
朝代：宋

雲移月色爽人看，雨趁潮聲迅拍欄。
自是與民同樂地，何妨一整復前歡。
和傅侍郎至臨漳感舊十詠·其三
作者：陳淳
朝代：宋

郡圃森森幾閲春，一番太守一番新。
何如今日同行樂，綵袖恭陪紫橐人。
和傅侍郎至臨漳感舊十詠·其九
作者：陳淳
朝代：宋

三山昂首狀魁嵬，虎踞龍蟠萃一臺。
若跨地靈規貢宇，英才衮衮拔條枚。
和傅侍郎至臨漳感舊十詠·其二
作者：陳淳
朝代：宋

黄堂盛事據今論，向日郎君忠肅孫。
依舊誠心勞撫字，漳民世世沐深恩。
和傅侍郎至臨漳感舊十詠·其五
作者：陳淳
朝代：宋

老榕盤鬰植根深，意到扶藜賞綠陰。
天理流行隨寓足，何心故步與追尋。
和傅侍郎至臨漳感舊十詠·其八
作者：陳淳
朝代：宋

南州佳品勝羅浮，青女飛花任打頭。
寒涸更深香更烈，松朋梅友敢凌不。
和傅侍郎至臨漳感舊十詠·其六
作者：陳淳
朝代：宋

依山種竹襯山佳，傍水栽花水妬霞。
一意生生俱好玩，休分紅翠有無遮。
和傅侍郎至臨漳感舊十詠·其四
作者：陳淳
朝代：宋

燕遊規畫孔明廬，陳法區藏梅李株。
慨想先儒遺意遠，能將舊觀一還無。
和卓廷瑞贈詩之韻四絕·其一
作者：陳淳
朝代：宋

一見襟懷便豁然，交情輸寫意忘年。
傾囊經訓璠璵富，與我從頭細細傳。
和卓廷瑞贈詩之韻四絕·其三
作者：陳淳
朝代：宋

長書一卷墨新題，志在斯民壽域躋。
歷歷愛君憂國語，施行須自起鋤犁。
和卓廷瑞贈詩之韻四絕·其二
作者：陳淳
朝代：宋

日復陪遊泮水湄，發揮史學到淵微。
直從天理人心處，剖破存亡治亂機。
和卓廷瑞贈詩之韻四絕·其四
作者：陳淳
朝代：宋

我愧年幾六十秋，時華虛度事優柔。
頭云皓矣未聞道，深藉磨礱與勿休。
和林叔己詠揚守福壽林塘之韻
作者：陳淳
朝代：宋

史君幽趣鍾靈臺，胸中圖畫如天開。
居閒薄發林塘勝，根原福壽兩山來。
石骨旁峙虎蹲踞，泉脈下繞龍瀊洄。
高低隨巧結亭榭，收拾造化成錦堆。
緋黄紫綠獻態度，纖洪濃淡敷條枚。
四時春色常在目，噓咻無用鄒律催。
那知禁林鳳池上，須君緩步鏘鳴瓌。
詎容袖手此山下，龜朋鶴侶相追陪。
和林叔己詠福壽林塘韻謝楊守舉狀
作者：陳淳
朝代：宋

漳臺最尊第一峰，分支福壽飛雙虹。
壽山左蟠氣葱葱，福山右峙狀窿窿。
中有洞壺出塵蹤，景物簇聚造化功。
不減杜陵門城東，未數漆園舊崆峒。
高人卓犖關西公，神仙識趣清瀛蓬。
疏瀹寒泉衆流潈，刮築巖石羣山嵩。
滌洿剔穢輯和沖，飛甍敞棟勢如穹。
福壽林塘扁其中，銀鈎鐵畫燦黑松。
以次亭榭隨窠空，各各標揭題疎通。
濯纓一點塵不叢，澄澄北繞冰壺融。
新綠東開青藻芃，磨銅徹底瑩淵衷。
水竹環之翠垂弓，波光暗射驚魚蟲。
西問荷花滿地紅，千枝萬朵爛燒空。
行行半山杖履逢，小憇平章景異同。
絕巔奇觀趨陰朦，四方八達輝明瓏。
俯瞰闤闠罔利翁，徒登壟斷誇嵷嵷。
主人綠鬢碧方瞳，壽山嵯峩福海洪。
濟川才具如飛𦨴，須遊鳳池職乃充。
能蘇民瘼如香藭，須從禁苑馳華驄。
况屢乘麾天眷隆，陽春脚布隨處豐。
自當九二任發蒙，均陶生民天降侗。
未應山人邀渤仝，登高臨清玩曨瞳。
西隣隠霧有豹鼨，欲化龍虎九霄翀。
卵翼之恩始而終，端頼餘福錫厥躬，庶幾攀附于飛雄。
和梅韻
作者：陳淳
朝代：宋

不妨雪壓與霜糊，友結松筠鄙橘奴。
特放孤標先煖覺，肯隨衆卉望寒逋。
疑將冰月爲精爽，端借瓊瑶琢體膚。
闖出一元生物意，從茲引領萬容姝。
和陳侍郎韻寄題林尉尚絅堂
作者：陳淳
朝代：宋

中庸尚絅示諸儒，爲己何心世毀譽。
只要美中存德本，無容飾外事文餘。
魚潛理趣真如灼，屋漏工夫的不虛。
珍重子思深屬意，一言綱領此篇書。
和陳侍郎韻寄題林尉肯堂
作者：陳淳
朝代：宋

肯堂題扁自名公，表裏須教實一同。
門閲不誇車馬大，家聲端藉禮詩隆。
熟仁便足膏粱味，殉義能傳清白風。
終始此生無忝處，精誠妙與古人通。
和陳叔餘韻二首一以謝來意一以勉之·其一
作者：陳淳
朝代：宋

碌碌平生學，慚無席上珍。
僅餘守師訓，豈欲衒時人。
誤入侯門聽，翻勞友義陳。
願從溫故業，庶或稍知新。
和陳叔餘韻二首一以謝來意一以勉之·其二
作者：陳淳
朝代：宋

此道何曾遠，吾儒自有珍。
反求皆在我，中畫豈由人。
利善分須白，知行語未陳。
若能祛舊見，明德日惟新。
四十
作者：陳淳
朝代：宋

孔子四十而不惑，孟子四十不動心。
爾年已及德未就，可不汲汲痛自箴。
四月十八日喜雨再用前韻呈鄭宰
作者：陳淳
朝代：宋

民間霓望正頻傾，天澤如期爲養耕。
終夜連朝淋不住，上畦下畝浸皆盈。
春來又見茲濃霈，秋穫何愁弗滿情。
感格一機無外事，氣和端自有和聲。
大漿嶺
作者：陳淳
朝代：宋

大漿陟降幾千層，積雪朝來錯去程。
溜石瓊花新琢就，平田玉鏡恰塵成。
不嫌凍氣侵肌慄，最愛清姿照膽明。
聊把杖頭敲擊處，那忘疲苶旅中情。
失言戒
作者：陳淳
朝代：宋

言者身樞機，興戎亦出好。
既正且中節，吉祥以類和。
正苟發不中，忤物立召禍。
不可言而言，夫子戒勿道。
言輕則招憂，子雲亦辨早。
龍門有明箴，懇懇豈欺我。
爾素重所出，胡茲失太果。
策駟非難追，噬臍悔自蹈。
從今臭不同，謹謹三緘默。
子方宗弟側弄之璋
作者：陳淳
朝代：宋

珍祥充塞故旁流，底信先傳慶有由。
莫訝雞胞寧吐鳳，須知虎氣已吞牛。
古來孽士皆榮達，此日宗支自穎尤。
蟄蟄繩繩從未艾，會看貴種出公侯。
存心
作者：陳淳
朝代：宋

心藏隠奧最難知，出入無時不可羈。
須向動時牢把住，莫教失却便支離。
寓嚴陵學和鄧學錄相留之韻
作者：陳淳
朝代：宋

道爲賢侯講泮宮，淵源程子及周翁。
路開正脈同歸極，川障狂瀾浪駕空。
珍重前廊渾氣合，督提後進要心通。
聖門相與從容入，矩步規行不用匆。
對葵
作者：陳淳
朝代：宋

開闔隨陽自曉昏，輕如綃縠凈瑶琨。
淡黄相枕五重靚，濃紫深藏一竅渾。
熟視絕無粧點態，細看不見剪裁痕。
誰能會取箇中意，與玩乾坤造化根。
平坦雪兼風雨
作者：陳淳
朝代：宋

自從平坦望衢南，值雪霏霏日日添。
既挾狂風和面撲，又偕猛雨向身沾。
手拈紙傘凝猶痹，足踏皮鞋凍亦漸。
那識堅剛金石操，於中凜凜獨爭嚴。
憶李友叔皓三首·其一
作者：陳淳
朝代：宋

君居郭之東，我館亦東郭。
君已素我心，我未一君目。
時初丙辰秋，一見洞軒腹。
君即就我眠，我亦共君讀。
曆代故史編，皇家新典牘。
我獵未暇精，君記抑何博。
寒燈窗竅紅，明月庭陰綠。
君舉口不休，我聽膝屢促。
憶從半載餘，麗澤情方熟。
胡爲一別後，終天訣遽作。
嗟嗟懷若人，重攪我心曲。
憶李友叔皓三首·其三
作者：陳淳
朝代：宋

初見即我贈，東京博雅堂。
再見復我和，北窗小梅章。
此物今只存，而人乃云亡。
有時牽龍尾，濃磨發精光。
恍惚金漆交，相與游翰場。
間或展騷軸，熟玩題芬芳。
嶙峋骨鯁語，猶能動剛腸。
觸物即君感，感物復君傷。
藏之不敢輕，於以無君忘。
嗟嗟豈無朋，知心鮮其當。
憶李友叔皓三首·其二
作者：陳淳
朝代：宋

君資蓋清湛，君氣亦溫暇。
厭渠市利囂，向我訪清灑。
卑渠世學陋，就我咨純雅。
肺腸無膠轕，襟懷悉傾冩。
談義信即篤，不以吾言野。
箴過聽益敬，不以吾爲訝。
授之關洛編，晝夜閲不捨。
竊喜得良朋，可與結仁社。
同驅入德車，共策適善馬。
胡此會乖違，使我聞陋寡。
嗟嗟今而後，詎見斯人者。
挽孫少卿四首·其一
作者：陳淳
朝代：宋

自拋襴苧列簪紳，便展施爲志獲伸。
剖竹三衢無警盜，乘軺兩浙蔑冤民。
居官清節冰壺凜，到處仁恩雨露春。
歷歷典刑如在日，慕思遺愛幾多人。
挽孫少卿四首·其三
作者：陳淳
朝代：宋

厚德天鍾有異資，反身尤謹事操持。
儉勤忠孝傳家訓，直諒忱恂獲上知。
正色嫉邪嚴莫犯，高標立懦屹難移。
睪如香坂孤峰下，千載唯存篤行碑。
挽孫少卿四首·其二
作者：陳淳
朝代：宋

聖主更新大化年，趨朝正預拔茅連。
青華上厠郎星列，近密光陪卿月聯。
垂躡從班提從橐，遽萌歸興乞歸田。
至今士論追懷處，第誦南山景行篇。
挽孫少卿四首·其四
作者：陳淳
朝代：宋

福慶於人鮮比方，一生坦若履康莊。
好逑得偶天官胄，嗣子能傳月窟芳。
壽入九齡光寶籙，服膺三品燦金章。
始終可謂無遺憾，信矣榮歸死不亡。
挽楊料院二首·其一
作者：陳淳
朝代：宋

早識淵源正，從師事切磨。
天姿純不纇，世俗淡無波。
廬墓誠於孝，刑家儉以和。
自應仁者壽，命也奈之何。
挽楊料院二首·其二
作者：陳淳
朝代：宋

恩沐賢關渥，名登桂籍榮。
古田馳義勇，永福播仁聲。
料院從優選，朝階即坦行。
胡爲成契闊，第爾哭銘旌。
挽王郎中五首·其一
作者：陳淳
朝代：宋

早得名師友，淵源正不他。
持身莊以重，接物簡而和。
游夏文章學，求由政事科。
朝聞今可矣，爲恨復云何。
挽王郎中五首·其三
作者：陳淳
朝代：宋

剖竹毘陵郡，乘軺古越城。
活民均惠澤，報主一忠誠。
强禦歛蹤伏，姦欺束手清。
至今誦遺愛，何日可忘情。
挽王郎中五首·其二
作者：陳淳
朝代：宋

壯歲登科甲，淹遲暮始通。
閩中馳德政，灨上振儒風。
藥石王宮訓，權衡璧水功。
儼然遺躅在，誰不悼思公。
挽王郎中五首·其五
作者：陳淳
朝代：宋

近甸勳勞著，中朝寵眷隆。
召從宗正貳，躐進戶曹郎。
從橐方虛佇，生經遽不融。
睪如巖下息，萬古儼公宮。
挽王郎中五首·其四
作者：陳淳
朝代：宋

暮景孤高節，巖巖挺歲寒。
松姿標雪嶺，玉質照冰盤。
一介應無取，纖毫不可干。
老成視前輩，宜作典刑看。
挽程推官二首·其一
作者：陳淳
朝代：宋

壯歲聲場屋，高年僅小行。
鄫江夷暴跡，湟水雪冤情。
節志冰壺潔，襟期玉井清。
竟登泉石趣，勇去謝榮名。
挽程推官二首·其二
作者：陳淳
朝代：宋

生質鍾來厚，風流近古人。
奉官常翼翼，居里復恂恂。
甥姪誨猶子，夫妻敬若賓。
噫嘻公不死，嗣世有簪紳。
挽蕭知縣二首·其一
作者：陳淳
朝代：宋

資稟於人異，天鍾自粹夷。
懷才無表襮，制行絕瑕疵。
孝比王祥篤，知機下惠遺。
鄉閭稱厚德，已矣但長噫。
挽蕭知縣二首·其二
作者：陳淳
朝代：宋

早擢儒科秀，旋驅仕路榮。
平反東廣幕，撫字桂陽城。
選調方優脫，朝階自坦行。
如何中道處，遽爾輟千旌。
敘趙守備學釋菜會餕
作者：陳淳
朝代：宋

嘉定四年日在房，趙侯來守南清漳。
下車百事所未遑，先務化原修泮宮。
發帑市材鳩衆工，改偏易陋規模洪。
大門復舊正當陽，直挹名第真仙峰。
泮渠下疏清波溶，時與潮汐相流通。
兩廊軒軒如翬飛，朱欄翼之森衛防。
講堂巖巖峙中央，高明洞豁無曖曚。
東西兩舍夾其旁，扉楹新廠標祠堂。
諸祠疇昔亂無章，從今一正嶢相望。
東祀無極濂溪翁，渾淪再闢如羲皇。
二程從而大發揚，千載絕學始有光。
文公繼之擷精剛，發揮大學明中庸。
善集諸儒粲朝綱，金聲玉振真玲瓏。
此邦况又舊遊鄉，流風遺澤尤洋洋。
合爲四座儼顒顒，卓示師表開羣矇。
女令聖門知所從，無徒自棄甘面牆。
西祀唐人相國常，首變蠻俗趨文風。
配以周歐二俊良，破荒桂籍先傳芳。
端明蔡公著清忠，始自蓮幕起騰驤。
東溪高公拔上庠，勁節凜凜凌秋霜。
力摧秦檜銳鋒鋩，瀕死奮不顧厥躬。
列爲五像竦昂昂，論世尚友激懦慵。
要令片善有磨礱，無往不切進修功。
越惟明年神祝融，羣工告備襡器藏。
侯曰輪奐美而彰，落成合與諸賓同。
釋菜之禮久已亡，在泮飲酒儀亦荒。
今其舉之始自邛，不宜草略宜周詳。
時惟月琯中林鍾，旬有三日方曈矓。
闔郡文武諸曹郎，下及生員隸學供。
廟廷敘立嚴班行，銀青錯間緋紫裳。
主人升自阼階東，束茅灌獻文宣王。
韭芹蔬筍羅芬薌，配食兗鄒二國封。
跪伏拜起儀從容，精神昭格孚冥茫。
恭惟道德萬世隆，參天配地相始終。
再詣東祠諸儒宗，薦以時器陳時饔。
粢盛醴齊烹羔羊，尊師一意照無窮。
三詣西祠諸賢蹤，饋薦一視東祠豐。
豈應故事誠有將，示人友善何日忘。
祀事既畢登堂堭，峨冠列坐咸肅恭。
廣文巍榻歌魯頌，講揚經義發童蒙。
卷經羣趨躋而蹌，舊堂序列環而重。
老少團拜敬而雍，申明孝弟消强梁。
更衣紫袖巾縮縫，旋復故坐舉餕觴。
羞桃華瓜仍蕉黄，左殽右胾羹及粱。
五行大白益靜莊，威儀秩秩無忀徉。
三勸和樂恩意濃，酬酢指遜交更相。
主人載笑色而康，方今太平無征攘。
幸與諸賓相慶逢，願均飲醉文字中。
衆賓欣謝且慚惶，此會曠典昔未嘗。
今幸親與沾霈霶，報之愧無圭與璋。
文班進請輸肺腸，泮儀民則詩言颺。
風教基本今既崇，禮遜興行道義充。
觀聽感德還降衷，自達閭巷無姦兇。
異時刺史入三公，又推此道柔萬邦。
移風易俗歸醇釀，均令天下躋虞唐。
武班進請披心胸，侯飲於泮爲道長。
可屈羣醜服淮羌，獻囚獻馘不告訩。
坐格飛鴞食我桑，賂金貢齒皆來降。
異時錫命侯弓彤，又相君德成安强。
樽俎自折萬里衝，會同四海來氐羌。
諸生繼進吐卑悰，惟申文武無異方。
加之俾爾熾而昌，加之俾爾壽而臧。
降爾遐福如陵岡，嗣續與國同無疆。
北溪野人狷且狂，躬陪盛儀喜莫量。
直述詩史爲鋪張，昭示來世驚盲聾。
晴和再用丁韻
作者：陳淳
朝代：宋

膏霖溉注既優渥，璇穹頓掃頑雲車。
沉香久鬰悉清豁，無復沴氣東西斜。
金盤擁出三足烏，赫赫耀目伸爪牙。
融融熙熙遍林谷，鳴有喜鶑無愁鴉。
東阡土脈浸溫暢，頗頗釋我農人嗟。
壯者舉耜趾相摩，少者行饁肩相差。
乃知乾元父萬物，仁育兩間同一家。
太和生生終莫遏，不容癡寒固驕夸。
殘陰曀曀終必退，安能掩軋壯陽芽。
日涉老僊憂民隠，詩詞懇惻如黄麻。
料對茲晨少慰懌，行歌豳頌筆生花。
林戶求明道堂詩二首·其一
作者：陳淳
朝代：宋

秉彝同是得天生，道在其中本自明。
氣爲稟來微有蔽，欲因感處復多萌。
磨礱須到十分粹，克治全教一味清。
從此洞然無別體，真元輝露日光星。
林戶求明道堂詩二首·其二
作者：陳淳
朝代：宋

自從河洛發真筌，節目綱條已粲然。
志若堅剛方可適，心如扞格决難詮。
從頭格物爲當務，穩步求仁乃秘傳。
表裏直須名副實，高標終不愧前賢。
榘子名字義
作者：陳淳
朝代：宋

小子爾定孫，來前吾語汝。
爾今既加冠，盍以成人遇。
今爾名以榘，字爾以方叟。
告爾名字義，爾其敬聽受。
榘所以爲方，是爲法度器。
極天下之方，不能外乎是。
在人事而言，不越乎此理。
此理根所性，其本一而已。
散諸事物間，各各有所止。
當然不容易，萬殊而一揆。
截截有成法，方正無少陂。
聖人安而行，所欲不踰此。
賢者勉而復，折旋必中矣。
學者思聖賢，於學亦必以。
所擇要精明，所執在固緻。
法皆自中定，方非由外至。
如或非禮視，是以不法視。
於視爲不方，隨物而妄伺。
如或非禮聽，是以不法聽。
於聽爲不方，隨物而妄應。
如或非禮言，是以不法言。
於言爲不方，隨物而妄宣。
如或非禮動，是以不法動。
於動爲不方，隨物而妄往。
惟視方而明，不爲非禮傾。
惟聽方而聰，不爲非禮從。
惟言方而信，不爲非禮徇。
惟動方而直，不爲非禮適。
一一守吾法，私意無容雜。
尋絕枉尺爲，乘戒詭遇合。
直道範馳驅，何行不檢押。
其可者則與，不可者必拒。
交遊自正方，不隨不可去。
有善者則從，不善者必克。
處事自正方，不隨不善溺。
隨物則爲圓，非圓特其偏。
同流而合汙，在方誠有愆。
先方而後圓，於圓乃可全。
既無一不方，斯無一不圓。
動容皆中禮，從心得孔傳。
豈但方之熟，實惟圓之安。
聖法萬世在，榘爾其勉旃。
稱名惕自省，聞字肅反觀。
斯義無爾愧，服膺常拳拳。
橫逆自廣三絕·其一
作者：陳淳
朝代：宋

湯文事小豈爲迷，物我從來絕町畦。
胸次洞然天地闊，本無南北與東西。
橫逆自廣三絕·其三
作者：陳淳
朝代：宋

仁人方寸萬機空，片逆何能介此中。
視爾恰如風動竹，在予安有竹嫌風。
橫逆自廣三絕·其二
作者：陳淳
朝代：宋

樂天一說見軻書，豈是高談强解渠。
牛馬蚊虻無足校，不須芥蔕此襟裾。
權長泰簿喜雨呈鄭宰
作者：陳淳
朝代：宋

夜雨滂沱一若傾，朝來南畝足春耕。
相呼荷耒奔趨急，便與擔秧插蒔盈。
令尹精誠知到處，上天仁愛見真情。
從今可釋懸懸望，百里已無愁嘆聲。
湖齋對蓮
作者：陳淳
朝代：宋

平湖花葉亂相撐，恰對幽齋小榻清。
萬綠淺深非作意，千紅濃淡總無情。
好觀物態羣嘉萃，從識乾元一理生。
佔畢暇餘時與玩，會予心處有誰評。
無言上人求詩依黄簿韻
作者：陳淳
朝代：宋

休說西來幾許年，此身動靜莫非禪。
須知天理流行妙，不待人言髣髴傳。
運水搬柴存實則，著衣喫飯即當然。
若能默悟真消息，剖破諸空億大千。
玩雪
作者：陳淳
朝代：宋

南人乍見此般奇，驚怪誰司妙化機。
月裏姮娥篩粉撒，雲端仙子削瓊飛。
寶山瑶室隨村峙，玉樹銀花夾道輝。
造物襟懷真洒落，更無塵滓間纖微。
用敖教所贈詩韻送行
作者：陳淳
朝代：宋

臞菴先生仙籍豪，固非塵中浪骼骨。
挺特不隨時世粧，那學兒女誇首髴。
朅來龍江主文盟，鑪錘廣大無棄物。
裁狂雕朽誰弗容，遊刃三年不少𠜾。
野人掩關北溪曲，於道未能探絲忽。
甘謝馳驅抱孤拙，反獲優容免呵咄。
紆軫衡茅過招邀，寘之學海滄流潏。
道德淵源漫斟酌，理義芻豢飽齧齕。
由堂賜室縱步躡，淵鱗騫翼恣手捽。
金篦刮瘼丹起廢，萬斛塵胸爲一拂。
要令齪齪鑛璞姿，無或晶光向埋沒。
云何聚散不可常，征車已駕城東月。
當今中原若角崩，曦娥薄蝕耀計孛。
廟堂側席急選用，英才詎復偏方屈。
便起鴞林簉鵷行，感時怒豎衝冠髮。
整頓乾綱靖坤維，扶掖炎精夐熛欻。
拯危直鼓濟商楫，逢邪須奮擊泚笏。
挽回一氣轉洪鈞，平地春雷百蟄出。
雍容細旃講唐虞，正鞸垂紳其弁突。
抑均斯道覺斯民，何但諸王私蔭樾。
用明師叔韻贈畫工張子英
作者：陳淳
朝代：宋

雖憑縑素狀儀容，的自毫心藴妙鋒。
箇箇本來天所賦，隨人變化有奇工。
示兒定孫二絕·其一
作者：陳淳
朝代：宋

童蒙發軔最初時，庸聖分岐謹所之。
凡百小兒嬉戲事，汝皆鄙俚不須爲。
示兒定孫二絕·其二
作者：陳淳
朝代：宋

丈夫尚志志高明，勿效卑卑世俗情。
從上一條平坦路，千賢萬聖所通行。
祝杖投錢唐江
作者：陳淳
朝代：宋

爾自黄源嶺，相從到上都。
扶持千險阻，策掖萬崎嶇。
鳳沼波應煖，龍門路不迂。
便須齊變化，霈澤濟寰區。
秋夜玩月
作者：陳淳
朝代：宋

月出已林杪，夜深光更佳。
可愛滿地陰，扶疎漏瓊花。
興來不能寐，庭除步百迴。
微吟弄清輝，幽意誰會哉。
答留粹中承奉求教之韻
作者：陳淳
朝代：宋

玉質雖精更用礲，切磋磨琢趣無窮。
但於天理昭如視，何患私情衆互攻。
明善誠身爲要訣，博文約禮是深功。
從今日用培基處，敬道尤須徹始終。
紫溪遇日
作者：陳淳
朝代：宋

日露雪頭紅玉盤，氤氳和氣靄人寰。
回眸萬素無從覓，依舊千山列翠鬟。
自訟
作者：陳淳
朝代：宋

氣一志以動，志動氣益狂。
輾轉互攻擊，其端何有窮。
哲人動知幾，清明常在躬。
私欲絕微萌，天真湛流通。
表裏皎如日，一隙無曖曚。
西征范田遇雪三絕·其一
作者：陳淳
朝代：宋

夜宿荒村曰范田，聲聲頻滴屋簷前。
朝來揭起柴扉看，滿目青山白玉巔。
西征范田遇雪三絕·其三
作者：陳淳
朝代：宋

歷歷山坳凍迫人，指頭欲墮痹難伸。
探囊速買三杯後，更覺陽和暢此身。
西征范田遇雪三絕·其二
作者：陳淳
朝代：宋

飽啗炊粱萊菔羹，皂臺催促趕前程。
手携竹杖足穿革，緩撥瓊花徒步行。
西征過仙霞雪晴
作者：陳淳
朝代：宋

自入仙霞十里程，滿山晴雪射虛明。
路從寶貝洞中去，人在瓊瑶世界行。
枯木競傳千狀巧，荒崖亦作十分清。
回環四望真奇觀，識破乾坤洒落情。
西征鉛山遇霜
作者：陳淳
朝代：宋

年來五十筋力衰，不耐風霜不耐雪。
手爲寒凋可鑢磋，足爲凍冽如刀切。
泥濘跋涉負塗豕，磽确陟降蟠山鼈。
欹行橫行又跳行，忍痛忍饑復忍渴。
此勞此苦豈再堪，焚舟之戰惟一决。
西征黄蓮坑遇雪
作者：陳淳
朝代：宋

行入黄蓮北，風嚴雪又加。
滿山羅玉樹，遍地錯瓊花。
清灑姿無纇，虛明質不華。
瘴眸爲一洗，驚覺若仙家。
西楚霸王廟二絕·其一
作者：陳淳
朝代：宋

氣壓關河力拔山，絕人武勇更無前。
若於今代當戎寄，子弟何須用八千。
西楚霸王廟二絕·其二
作者：陳淳
朝代：宋

轍亂旗靡繞舊畿，烽烟起處羽書馳。
思君一劍爲平蕩，蓋世英魂知不知。
解職歸題主簿軒壁
作者：陳淳
朝代：宋

偶然寓興五山陰，可嘆頹波日轉深。
鼓瑟齊門莫同調，舞韶鄭側鮮知音。
歸尋舊徑掃新榻，從整遺編理素琴。
惟有春秋知罪我，外餘橫直一何心。
訓兒童八首·人子
作者：陳淳
朝代：宋

人子勤於孝，無時志不存。
夜來安寢息，早起問寒暄。
訓兒童八首·孔子
作者：陳淳
朝代：宋

孔子生東魯，斯文實在茲。
六經垂訓法，萬世共宗師。
訓兒童八首·弟子
作者：陳淳
朝代：宋

洙泗三千衆，何人得正傳。
省身有曾子，克己獨顔淵。
訓兒童八首·應對
作者：陳淳
朝代：宋

應對須恭謹，言言罔不祗。
父呼唯無諾，長問遜爲辭。
訓兒童八首·曾子
作者：陳淳
朝代：宋

敬謹曾參氏，臨深履薄如。
平生傳聖訓，要具孝經書。
訓兒童八首·灑掃
作者：陳淳
朝代：宋

奉水微微洒，恭提帚與箕。
室堂須淨掃，几案亦輕麾。
訓兒童八首·進退
作者：陳淳
朝代：宋

進退須恭敬，時時勿敢輕。
先生趨拱立，長者後徐行。
訓兒童八首·顔子
作者：陳淳
朝代：宋

賢哉顔氏子，陋巷獨幽居。
簞食與瓢飲，蕭然樂有餘。
詠陳世良天開圖畫之閣
作者：陳淳
朝代：宋

九仙來來到筠谷，誰向雲端締高閣。
背倚金山作後屏，左右龍虎交蟠伏。
前頭諸峰列碧霄，獻奇貢異相聯絡。
文筆時時氣蔚葱，香騰旦旦煙醲郁。
瀑布西奔扈衛雄，席帽東出朝宗肅。
玉欄管住不斷勢，銅鼎蓄就無窮祿。
石潭通貫洗馬陂，一派寒流腰带束。
雨暘舒慘變萬狀，青黄紫綠呈千簇。
十里風光盡入懷，四時春色常在目。
好是天開一圖畫，丹青巨擘難描摸。
閣中仙翁有佳趣，襟抱磊磊還落落。
飽餐蒼秀炯詩囊，靜挹菁華洗愁斛。
日暄晝永酒三樽，月明夜清琴一曲。
興來草木欣榮意，意到鳶魚自飛躍。
此外應無人境喧，於中覺有天真樂。
試問仙翁爲阿誰，世良其字陳其族。
謁張公祠
作者：陳淳
朝代：宋

古來傳說雙劍靈，精氣直上干雲星。
有如掘出爲世用，一揮便可四海清。
方今擾擾邊塵起，中原分裂亂無紀。
正好提携爲掃平，何事雙龍卧此水。
試問張公知不知，英靈千載如生時。
何時神物得神用，爲報風雲會合期。
謹所之贈王氏子
作者：陳淳
朝代：宋

我贈王氏子，作此謹所之。
之子何所喜，喜有近道資。
妙齡正弱冠，立志已不卑。
與之語則解，知弗流俗隨。
今聞欲有行，問之如何其。
曰取天下友，曰求天下師。
斯言美則美，乃大人之爲。
在子則太早，恐非其所宜。
去聖嗟已遠，名家好相持。
師者每異戶，友焉亦多岐。
志稚未堅定，焉保無轉移。
識嫩未的確，那知真是非。
同人遽于野，懔乎其亦危。
既慕聖賢學，須循聖賢規。
聖功有次序，躐進徒爾疲。
非益欲速成，孔深闕童譏。
登高必自下，子思端不欺。
道爾求諸遠，孟軻尤所嗤。
小學極纖悉，無非固骸肌。
洒掃進退間，三千其威儀。
子曾與周旋，有虧已無虧。
大學入德門，綱條備無遺。
開端在格物，大當致吾知。
子曾與講貫，有疑已無疑。
語孟兩部書，坦坦無嶢崎。
盡是平實語，中藴至寶輝。
子曾得其趣，抑爾獵其皮。
入道貴有主，何須事支離。
進德貴著實，何容慕新奇。
後生所可畏，不在華藻摛。
亦非記覽博，亦匪談辨飛。
勇往識其正，路頭不參差。
終始一敬入，絕無傲岸私。
驅車萬里道，最謹發軔時。
豪釐稍有差，千里謬莫追。
志學錯所學，從心竟相違。
知止失所止，能得之者希。
康莊大通衢，無用徑捷窺。
章韶大雅音，不必轉調吹。
美璞要成器，切戒浪琢鎚。
良苗善保養，粢盛方可期。
惜茲少壯力，正宜自鞭治。
一一務下學，俛焉日孜孜。
聖門縝密功，不容漏毫絲。
真積中欠缺，虛勞外奔馳。
雜乎其胸臆，决墮狂與癡。
不爲子行喜，抑爲子行悲。
子既扣我門，吾何吝子醫。
不覺寫肝肺，有此諄諄詞。
此理無强聒，姑以誠吾思。
於乎王氏子，念我謹所之。
警惰
作者：陳淳
朝代：宋

日月雙跳丸，一旦復一旦。
於穆無疆命，後□□如趲。
前頭只逗遛，不勇攻與戰。
當然緊切功，一一事散漫。
便是惰天職，天地一罪漢。
警懦
作者：陳淳
朝代：宋

顔子之克己，鏌鋣斫空桑。
曾子毅於仁，重擔硬脊梁。
子路勇有行，勁兵赴敵場。
孟軻剛不屈，砥柱立滄浪。
嗟哉入聖門，迢迢萬里長。
儻非四子才，寧不中道僵。
爾宜變爾質，變爾柔而剛。
警滯
作者：陳淳
朝代：宋

賓主辨貴白，死生路宜分。
當克即便克，當存即必存。
直須要脫灑，如彼霽月輪。
超然物累上，無復渣滓渾。
不須事黏滯，如咬老樹根。
彌年齧不斷，豈不妨吾仁。
賀傅寺丞喜雨二十六韻
作者：陳淳
朝代：宋

去冬九旬已渴雨，那意今春渴尤苦。
自開正元越三月，生意全蟄不闖吐。
陽威烈烈熾盛夏，田野熬熬劇焦釜。
新秧既長且乾萎，播種無由可入土。
農民望雨若倒垂，類嘆天命我無所。
太守念膺民命寄，如傷體膚痛心膂。
奔禱山川社稷前，下及百祠靡不舉。
壇告雷師雷莫聞，江叩龍神龍弗顧。
間或沾洒隨即收，翹想霶霈殊烏有。
日切一日不遑寧，直欲伐牲實籩俎。
精虔充積四十朝，幽明貫徹忽無阻。
季春望夜五鼓餘，瓦鳴琢琢簷垂縷。
起來四顧雲黑暝，阿香驅車震鼉鼓。
甘霔一番復一番，達晝傾盆莫之禦。
東阡西陌土膏溶，負耒荷鋤翕旁午。
父語其子兄語弟，或曰我侯感格故。
滴滴皆是真珠飯，天救我民賜我哺。
非我下民能動天，侯澤我民如父母。
既優既渥尚未已，實穎實栗决可睹。
人解戚容爲懽忻，歲轉凶兆爲豐阜。
從知天人本一機，氣脈流通有如許。
端猶影響應形聲，證驗昭昭真足數。
亦侯作霖大手段，家學淵源傳自古。
豈徒蕞爾南漳濱，特私所惠偏一塢。
抑將天下濟蒼生，行赴九重大用汝。
贈劉伯翔相師
作者：陳淳
朝代：宋

孔孟不說相，於人洞肺肝。
由也行行如，不得其死然。
括也未聞道，其軀難以全。
賜億亦屢中，執玉俯仰間。
經禮視平衡，下憂傾則姦。
茲皆以理决，初匪由術傳。
劉君以相名，表裏須相關。
備道最上格，溫恭厲而安。
晬面盎於背，德人盛容顔。
論心勿徇形，心廣體自胖。
敬吉怠則滅，炳炳真如丹。
此訣若未喻，所閲非神觀。
赴調歸憂時題壁
作者：陳淳
朝代：宋

上林一株木，其大千百圍。
栽培自上古，婆娑蔭八維。
云何歲月老，頹衰復頹衰。
守者勿灌溉，伐者交剝椎。
木根既不固，枝葉何所依。
心骨又有蠹，皮膚何能爲。
安得善場師，轉回陽春熙。
變却久悴態，如彼正茂時。
坐令萬蟲蟻，稍託庇命絲。
嗟嗟難爾必，慨然動長悲。
趙守禮延入學陳伯躍有詩詠其事因和以復之
作者：陳淳
朝代：宋

趙學規模本自宏，師傳敢背此心盟。
追思嚴訓昭如在，立誓終身篤所行。
每患無成辜宿志，那知自鬻釣浮名。
賢侯愛友交提奬，重我慚惶未見榮。
送廖婿林伯魯東歸南寺席中因舉送王長樂詩伯魯用後篇韻求教故復依其韻以別之
作者：陳淳
朝代：宋

良夜禪房款一遊，義心相與重山丘。
少陪文字賡酬樂，頓釋胸懷鄙隠憂。
我愧反身無寸得，君方努力勇前求。
懸知日有新新益，還肯雙魚遠寄不。
送滕教歸二首·其一
作者：陳淳
朝代：宋

本是山林一陋蒙，何心馳騖利名中。
只因尺檄來蓬戶，故策駑才入藻宮。
既爾薰陶知厚德，又於歷練熟頹風。
區區未飫高山仰，何事征蹄今已東。
送滕教歸二首·其二
作者：陳淳
朝代：宋

驛道芬菲春氣柔，征蹄去去不容留。
俯辭南國摳衣佩，直向端門拜冕旒。
璧沼從知新訓導，石渠旋復細刊讎。
澤民致主淵源學，那或浮沉逐輩流。
送王子正宰長樂二首·其一
作者：陳淳
朝代：宋

一陽天運復來亨，君子隨時亦吉征。
暫向三山瀕海處，小馳百里愛人聲。
從知文物新長樂，便作絃歌舊武城。
須信道行由此兆，牛刀指日宰寰瀛。
送王子正宰長樂二首·其二
作者：陳淳
朝代：宋

君當民社戴星遊，我玩簞瓢守故丘。
袂自此分何所憾，學無與講是吾憂。
聖心未可窺覘得，道體難從寡陋求。
鱗翼元無南北間，時推緒論發蒙不。
送王子正赴灨倅·其一
作者：陳淳
朝代：宋

飛騰仙馭自漳濱，去去西隅指灨津。
夾道賓僚方一際，滿城老稚便皆春。
正心誠意平生學，愛物親民此日仁。
只恐貳藩車未煖，紫泥催促貳皇鈞。
送王子正赴灨倅·其二
作者：陳淳
朝代：宋

昔日濂溪倅此州，施爲洒落豈常儔。
今承遺躅百餘載，又得當朝一雋流。
詔世典刑應未泯，在民德化豈無求。
發揮舊事重增煥，好與邦人作勝謀。
送瘳子晦倅潮還別四絕·其一
作者：陳淳
朝代：宋

紫陽門戶聳參天，駢往紛來幾計千。
誰立脚跟老彌篤，交溪原上有深傳。
送瘳子晦倅潮還別四絕·其三
作者：陳淳
朝代：宋

松窗梅雪歲寒餘，奉別城東古驛頭。
君去有行應可樂，我來獨學重爲憂。
送瘳子晦倅潮還別四絕·其二
作者：陳淳
朝代：宋

使車南騖過吾邦，幸挹端嚴毅直風。
多謝兩年勤尺素，諄諄頻爲發童蒙。
送瘳子晦倅潮還別四絕·其四
作者：陳淳
朝代：宋

聖賢事業浩無疆，未易孤聞寡見窮。
友善更資天下士，時推一二附南鴻。
送趙守備解南漳赴湖北倉
作者：陳淳
朝代：宋

前年邦人迎公來，人人喜公來何暮。
今年邦人送公去，人人恨公去何遽。
公在南漳甫三年，仁政率起百年慕。
在民條目皆可書，及人惠愛何勝數。
農歌田野士歌學，工歌市廛商歌路。
攀轅無願以公歸，斷鞅必欲留公住。
天子愛民南北均，豈暇私漳一隅故。
命公乘軺使荆湖，歷訪民瘼清民蠹。
况曰古來用武地，直瞰中原正門戶。
英才分布豈偶然，籌畫端爲恢拓具。
北視敵衆紛蠢蠢，義槩寧無激衷素。
挽河洗兵特餘功，不日入爲聖明輔。
沃心迪德文太平，上窺周召參伊傅。
鯫生忝出陶鎔下，日望清光日以阻。
闔門惟知自好修，何敢越分求攀附。
竊幸斯道有主盟，用舍行藏無所與。
送陳尉后之園·其一
作者：陳淳
朝代：宋

巖邑崎嶇俗最獰，君來談笑自風生。
平戎大策方微露，執訊奇功便立成。
百里秋光瓜代及，九重春色笋班榮。
金閨此去應無阻，好把胸中次第行。
送陳尉后之園·其二
作者：陳淳
朝代：宋

世論年來太不和，真真僞僞總偏頗。
陽尊孔孟陰排斥，深怯周程浪詆訶。
誰是橫流堅立砥，類於入室反操戈。
始終無負傳心處，一片精剛要不磨。
遊雷峰塔處晦上人求詩
作者：陳淳
朝代：宋

擺脫人間名利韁，湖山深處事韜藏。
要知晦裏真消息，養取靈臺一點光。
過武夷
作者：陳淳
朝代：宋

武夷山下幾迴過，未暇於中賞一遭。
獅鶴諸仙知我意，故將青靄淡遮羅。
過江山遇雪
作者：陳淳
朝代：宋

江山方進半程前，正值羣遊剪水仙。
滿道鹽花堆粲粲，飛空粉屑舞翩翩。
樊牆廬舍皆銀飾，溝瀆潢汙盡玉瑱。
却認青山埋不得，嶆峨氣勢直凌天。
過衢州第二程見麥雪中青
作者：陳淳
朝代：宋

雪過三衢越厚埋，却於農事不爲災。
今朝方爾半融釋，隴麥青青奮出來。
遭族人橫逆
作者：陳淳
朝代：宋

顔子有犯不之校，胸懷洒落冰雪融。
孟軻橫逆必自反，律己程度嚴秋霜。
君子於物本無悶，小人胡爾好有攻。
矧今薄俗抑又甚，絕無禮義爭豪强。
大倫大法毀瓦礫，小計小數橫干將。
背面反覆蓋常態，是非毀譽無定章。
朝爲懿親暮仇虜，外結同好中豺狼。
奉之屈膝轉摇尾，擠之下石仍揮槍。
喜躋跖蹻夷齊上，怒黜皋益共鯀傍。
要之總總皆吾外，於我內者庸何傷。
達人大觀等毫毛，不爲欣戚留心胸。
剛應以柔逆以順，譟應以靜暴以恭。
紅爐點雪不少凝，曲直勝負何所量。
况乎他石可攻玉，火經百鍊金始剛。
堅吾志節熟吾仁，理義之益端無窮。
鄰舍橫逆
作者：陳淳
朝代：宋

茫茫薄俗沸蚊蛆，禮義全無一點餘。
只得杜門對賢聖，專來教子讀詩書。
千般橫直休干己，一切是非無問渠。
若救鄉鄰爲被髮，風波轉起撓吾廬。
鉛山遇霜
作者：陳淳
朝代：宋

冒風冒雪冒霜寒，手足胼胝百狀艱。
只爲胸中春一點，未能忘世卧溪山。
閒居雜詠三十二首·仁
作者：陳淳
朝代：宋

仁人之安宅，在心本全德。
要常處於中，不可違終食。
閒居雜詠三十二首·信
作者：陳淳
朝代：宋

信以實諸言，於外無妄宣。
要須循爾物，何可背其然。
閒居雜詠三十二首·兄弟
作者：陳淳
朝代：宋

兄長而弟幼，天屬之羽翼。
一言在有序，不可事私閲。
閒居雜詠三十二首·博學
作者：陳淳
朝代：宋

泛觀事物間，是理真卓卓。
無一非吾事，要在博所學。
閒居雜詠三十二首·口
作者：陳淳
朝代：宋

口所以司言，所言必正說。
非法謹勿道，道之爲噬噎。
閒居雜詠三十二首·君臣
作者：陳淳
朝代：宋

君臣本大分，天尊而地卑。
一言在有義，不可以爲利。
閒居雜詠三十二首·夫婦
作者：陳淳
朝代：宋

夫婦亦大端，乾男而坤女。
一言在有別，不可欲敗度。
閒居雜詠三十二首·孝
作者：陳淳
朝代：宋

孝以事其親，斯須不離身。
始終惟愛敬，二者在書紳。
閒居雜詠三十二首·審問
作者：陳淳
朝代：宋

物理本不齊，雜然各異分。
參伍寧無疑，要在審所問。
閒居雜詠三十二首·廉維
作者：陳淳
朝代：宋

廉以維其心，在心常有辨。
一介不妄取，真如視土糞。
閒居雜詠三十二首·心
作者：陳淳
朝代：宋

心爲形之君，所主一身政。
持養常清明，百體皆順令。
閒居雜詠三十二首·忠
作者：陳淳
朝代：宋

忠以盡諸己，其中不容僞。
一毫苟自欺，在我先有愧。
閒居雜詠三十二首·恥維
作者：陳淳
朝代：宋

恥以維其心，在心每知愧。
不善臨吾前，真如負芒刺。
閒居雜詠三十二首·悌
作者：陳淳
朝代：宋

悌以事其兄，溫恭盡乃情。
出門惟敬長，內外一於誠。
閒居雜詠三十二首·手
作者：陳淳
朝代：宋

手所以司執，所執必正事。
回德謹勿持，持必爲痿痺。
閒居雜詠三十二首·改過
作者：陳淳
朝代：宋

過者動之差，毋容實諸己。
才覺必速改，乃不爲吾累。
閒居雜詠三十二首·明辨
作者：陳淳
朝代：宋

利與善之間，微似未易斷。
欲無毫釐差，要在明厥辨。
閒居雜詠三十二首·智
作者：陳淳
朝代：宋

智者人之燭，於我非外鑠。
清明本在躬，無容自昏濁。
閒居雜詠三十二首·朋友
作者：陳淳
朝代：宋

朋友同門志，所以輔吾仁。
一言在有信，不可私狎親。
閒居雜詠三十二首·父子
作者：陳淳
朝代：宋

父子本天性，人倫此其大。
一言在有親，不可薄厥愛。
閒居雜詠三十二首·目
作者：陳淳
朝代：宋

目所以司視，視正乃爲明。
非禮謹勿睹，睹之則爲盲。
閒居雜詠三十二首·禮
作者：陳淳
朝代：宋

禮者人之門，節文自中根。
所主一以敬，出入無不存。
閒居雜詠三十二首·禮維
作者：陳淳
朝代：宋

禮以維其心，在心無不敬。
非此勿言動，非此勿視聽。
閒居雜詠三十二首·篤行
作者：陳淳
朝代：宋

學問思辨者，於中瑩且精。
欲實據而有，要在篤於行。
閒居雜詠三十二首·義
作者：陳淳
朝代：宋

義人之正路，中實存羞惡。
要常由而行，不可離跬步。
閒居雜詠三十二首·義維
作者：陳淳
朝代：宋

義以維其心，在心常有制。
惟爲理所宜，不徇情所利。
閒居雜詠三十二首·耳
作者：陳淳
朝代：宋

耳所以司聽，聽正乃爲聰。
匪彝謹勿聞，聞之則爲聾。
閒居雜詠三十二首·親友
作者：陳淳
朝代：宋

友者人之輔，以善相切磨。
不取直諒聞，其如損德何。
閒居雜詠三十二首·謹思
作者：陳淳
朝代：宋

論學取諸友，舉隅發之師。
欲自得其傳，要在謹厥思。
閒居雜詠三十二首·足
作者：陳淳
朝代：宋

足所以司履，所履必正道。
邪徑謹勿由，由之爲躃跛。
閒居雜詠三十二首·遷善
作者：陳淳
朝代：宋

善者性所有，不可無諸躬。
每見必勇遷，吾德乃可崇。
閒居雜詠三十二首·隆師
作者：陳淳
朝代：宋

師者人之範，辨惑正吾疑。
苟不就有道，倀倀其何之。
隆興書堂自警三十五首·其一
作者：陳淳
朝代：宋

堂中鶴髮老，臞臞未能寬。
泮渙而爾游，於汝其獨安。
隆興書堂自警三十五首·其一〇
作者：陳淳
朝代：宋

細味古人書，惕焉重深慚。
循首以至足，百無一二三。
隆興書堂自警三十五首·其一一
作者：陳淳
朝代：宋

器局事宏大，心期勿卑汙。
俗士不必效，汝爲君子儒。
隆興書堂自警三十五首·其一七
作者：陳淳
朝代：宋

大學示絜矩，中庸發尚絅。
昔人深工處，願言日三省。
隆興書堂自警三十五首·其一三
作者：陳淳
朝代：宋

輔仁貴有益，謹毋友善柔。
良心放則死，胡爲樂佚遊。
隆興書堂自警三十五首·其一九
作者：陳淳
朝代：宋

言人必志聖，論學必志道。
有如講爲邦，規模必王佐。
隆興書堂自警三十五首·其一二
作者：陳淳
朝代：宋

百樂不足玩，萬好俱無益。
休休事追逐，蕩志而害德。
隆興書堂自警三十五首·其一五
作者：陳淳
朝代：宋

知以達其行，行以精其知。
二者互相發，不容偏廢之。
隆興書堂自警三十五首·其一八
作者：陳淳
朝代：宋

周翁圖太極，張子銘訂頑。
吾門禮義宗，毋離几席間。
隆興書堂自警三十五首·其一六
作者：陳淳
朝代：宋

詩蔽思無邪，禮主毋不敬。
二言書諸紳，時時與涵泳。
隆興書堂自警三十五首·其一四
作者：陳淳
朝代：宋

克己貴乎嚴，存心大而正。
改過勿憚吝，任道尤須勁。
隆興書堂自警三十五首·其七
作者：陳淳
朝代：宋

二程十四五，即爲聖人徒。
汝年已蹉跎，得無驚覺乎。
隆興書堂自警三十五首·其三
作者：陳淳
朝代：宋

富貴以榮親，有命不可必。
道義以榮親，古人所無斁。
隆興書堂自警三十五首·其三〇
作者：陳淳
朝代：宋

事事物物間，私皆在所滌。
一裘憾雖微，子路必勇克。
隆興書堂自警三十五首·其三一
作者：陳淳
朝代：宋

質暴難入德，心粗寧配義。
君看簞瓢人，磨礲極醇粹。
隆興書堂自警三十五首·其三三
作者：陳淳
朝代：宋

今日一念差，不即伐以柯。
明日又重生，習熟將如何。
隆興書堂自警三十五首·其三二
作者：陳淳
朝代：宋

氣稟微有偏，積習日蕃衍。
矯厲工弗深，其末必猶反。
隆興書堂自警三十五首·其三五
作者：陳淳
朝代：宋

成湯之盤銘，新焉旦復旦。
未聞作聖功，毫釐有間斷。
隆興書堂自警三十五首·其三四
作者：陳淳
朝代：宋

顔子不貳境，如判桐葉然。
一絕不復續，何嘗有遺根。
隆興書堂自警三十五首·其九
作者：陳淳
朝代：宋

古人用功處，步步最縝密。
胡爾大闊疏，踐履無其實。
隆興書堂自警三十五首·其二
作者：陳淳
朝代：宋

負米慙子路，殺雞愧茅容。
汗顔戴履間，子職何以供。
隆興書堂自警三十五首·其二〇
作者：陳淳
朝代：宋

志一氣以動，氣一志以隨。
持養使清明，和平毋暴之。
隆興書堂自警三十五首·其二一
作者：陳淳
朝代：宋

血氣有盛衰，理義無損益。
理義要常勝，毋爲血氣役。
隆興書堂自警三十五首·其二七
作者：陳淳
朝代：宋

吉士無妄語，德人不苟笑。
容貌端以莊，話言謹而要。
隆興書堂自警三十五首·其二三
作者：陳淳
朝代：宋

心藏隠奧中，乘間亦易動。
須於動之微，堅持勿使縱。
隆興書堂自警三十五首·其二九
作者：陳淳
朝代：宋

開卷必起敬，肅容正冠襟。
如侍聖賢側，親承謦欬音。
隆興書堂自警三十五首·其二二
作者：陳淳
朝代：宋

始學何所主，以心爲嚴師。
動作必內懼，隠微毋自欺。
隆興書堂自警三十五首·其二五
作者：陳淳
朝代：宋

居獨念無僻，境動情不肆。
聖人然後能，學者須敬忌。
隆興書堂自警三十五首·其二八
作者：陳淳
朝代：宋

勿謂善戲謔，於我固何尤。
要知外不嚴，中爲之所流。
隆興書堂自警三十五首·其二六
作者：陳淳
朝代：宋

聖人於燕居，德容申天如。
學者之自持，其可惰慢與。
隆興書堂自警三十五首·其二四
作者：陳淳
朝代：宋

人心甚可畏，動熾如奔霆。
雖以刀鋸降，不能爲之寧。
隆興書堂自警三十五首·其五
作者：陳淳
朝代：宋

人稟五行秀，卓然與物異。
由其達大經，秉彝不容己。
隆興書堂自警三十五首·其八
作者：陳淳
朝代：宋

昔者抗厥志，欲效顔子復。
今胡事悠悠，反作曹食粟。
隆興書堂自警三十五首·其六
作者：陳淳
朝代：宋

人爲天地心，體焉天地同。
病於有我私，不能相流通。
隆興書堂自警三十五首·其四
作者：陳淳
朝代：宋

茫茫八極內，何莫非斯人。
苟非富道義，何異彼黔民。
題江郎廟六絕·其一
作者：陳淳
朝代：宋

三石參天作柱擎，自從開闢便崢嶸。
何爲末俗爲奇怪，盡道江郎魄化成。
題江郎廟六絕·其三
作者：陳淳
朝代：宋

好看三石絕奇蹤，自是山靈氣所鍾。
致雨興雲功利博，合編祀典以神封。
題江郎廟六絕·其二
作者：陳淳
朝代：宋

緣爾江家兄弟三，平生愛此石巖巖。
寓居石下多年代，陋俗因成附會談。
題江郎廟六絕·其五
作者：陳淳
朝代：宋

峙立嶆峨本石形，人其廟貌據何經。
祗宜壇壝爲民禱，時雨時暘便是靈。
題江郎廟六絕·其六
作者：陳淳
朝代：宋

禮學無人發世蒙，正神流弊與妖同。
既非氣類相求者，豈解精誠妙感通。
題江郎廟六絕·其四
作者：陳淳
朝代：宋

禮經岳瀆視公侯，只謂祠儀一例修。
不識鬼神情狀者，錯將經意以人求。
題蓋竹廟六絕·其一
作者：陳淳
朝代：宋

人心污物本來靈，動靜那分晦與明。
晝接事爲思有主，夜思無主夢因成。
題蓋竹廟六絕·其三
作者：陳淳
朝代：宋

世人莫悟此端原，兆自心機闢闔間。
却向妖祠求證應，妖祠於我固何關。
題蓋竹廟六絕·其二
作者：陳淳
朝代：宋

夢生於想本來非，一自魂交百感隨。
漠漠茫茫無定準，若何據此卜前逵。
題蓋竹廟六絕·其五
作者：陳淳
朝代：宋

大都流俗急榮名，切切於中夢自形。
附會便爲神所告，神明虛得號通靈。
題蓋竹廟六絕·其六
作者：陳淳
朝代：宋

升沉大分係於天，决匪人謀所必然。
告爾往來通達者，不須贅贅鬼神前。
題蓋竹廟六絕·其四
作者：陳淳
朝代：宋

至人神定氣常清，夜息虛明一若醒。
假使妖祠能獻兆，如何窺得此門庭。
馮中郎廟
作者：陳淳
朝代：宋

爲問中郎昔抗忠，力箴頗牧不能庸。
如今疆埸多塵擾，頗牧還能容不容。
勸農二首奉呈同官諸丈·其一
作者：陳淳祖
朝代：宋

勸農事云畢，晴日足登山。
山高翠微上，坐見人境閒。
天目有修眉，洞庭無狂瀾。
田疇井畫見，布穀行相關。
村村自花柳，流水春風顔。
周行撫泉石，碧匣開潺湲。
尚想讀書聲，猶在松樹間。
此事已難會，沂水何時還。
朗吟蘇仙語，明月下前灣。
勸農二首奉呈同官諸丈·其二
作者：陳淳祖
朝代：宋

迺一秋一冬，愁聽鴻飛鳴。
及茲問春半，土暖已足耕。
殷勤勸父老，尊酒若爲情。
我有一瓣香，爲爾祈西成。
晴光動川原，桑麥日敷榮。
天公幸見聽，一飽須可營。
幾見隴畝事，得此白髮生。
田父飲我酒，歸與兒孫評。
孝弟力田者，家道終和平。
征婦吟
作者：陳淳祖
朝代：宋

虜退沙場洗戰斑，誰家不上望夫山。
江邊迤邐春無頼，楊柳枝垂人未還。
海門
作者：陳淳祖
朝代：宋

微光動海門，色界一層新。
玄霧橫金闕，丹英吐玉津。
長疑浴日處，上有飲霞人。
頃刻晨烟合，紛紛亂野塵。
看雲
作者：陳淳祖
朝代：宋

南山雲欲歸，北山雲欲出。
北山已成雨，南山還有日。
天風忽吹舉，南北山如一。
白雲本無心，不知果何術。
出者未云得，歸者未云失。
茫茫古復今，世事却可說。
過鄭司業舊居
作者：陳淳祖
朝代：宋

司業閒居處，門前烟樹低。
見山懷舊隠，撫壁試新題。
燕語花初落，蜂衙日自西。
一年春事畢，又見子規啼。
重過惠泉
作者：陳淳祖
朝代：宋

何事笑癡兒，看山秋正宜。
三年三到寺，一度一題詩。
蝸篆避書壁，松釵落硯池。
夜寒砧杵動，歸思鬢先知。
慧日寺
作者：陳清
朝代：宋

秋入西山爽氣生，煩襟滌盡漸神清。
塵埃不到窗扉靜，坐聽幽林一鳥鳴。
句
作者：陳渙
朝代：宋

炊餠擔頭挑取去，白衣鋪上喝將來。
百字令·念奴嬌
作者：陳潛心
朝代：宋

梅峰孕秀，慶仙翁、咫尺元宵三夕。盛德溫溫如玉粹，多少殊勳嘉績。兩擁朱幡，獨清節，高誼真難屈。景疏堂下，臺星長伴南極。雅羨椿桂聯芳，金章紫綬，拜舞歡聲溢。福備宜高仁者壽，喜占人間八十。漢重申公，周登尚父，盛事今猶昔。九重注想，備車行聘遺逸。
吳民女
作者：陳潤道
朝代：宋

吳民嗜錢如嗜飴，天屬之愛亦可移。
養女日夜望成長，長成未必爲民妻。
百金求師教歌舞，便望將身贍門戶。
一家飽暖不自憐，傍人視之方垂涎。
朱門列屋爭妍麗，百計逢迎主人意。
常時疏棄自悲啼，一旦承恩多妒忌。
古人怕爲蕩子婦，夜夜孤眠淚如雨。
今人甘爲貴人妾，得意失意花上月。
蕩子不歸寧空房，主人喜怒多不常。
句
作者：陳澤
朝代：宋

泉石曾經六一評，到今草木亦知名。
驀山溪
作者：陳濟翁
朝代：宋

去年今日，從駕遊西苑。彩仗壓金波，看水戲、魚龍曼衍。寶津南殿，宴坐近天顏，金盃酒，君王勸。頭上宮花顫。六軍錦繡，萬騎穿楊箭。日暮翠華歸，擁鈞天、笙歌一片。如今關外，千里未歸人，前山雨，西樓晚。望斷思君眼。
驀山溪
作者：陳濟翁
朝代：宋

薰風時候。芍藥披晴晝。天上玉闌干，展一枰、天家錦繡。漢宮唐殿。嬪御逞妖嬈，飛燕女，太真妃，一樣新妝就。黃金拈線，色與紅芳鬥。誰把絳綃衣，誤將他、胭脂漬透。晚風生處，襟袖卷濃香，持玉斝，秉紗籠，倚醉聽更漏。
懷高履常
作者：陳瀧
朝代：宋

蒼頭背錦囊，別我渡淮鄉。
一去又無信，相思幾斷腸。
柳橋初過雨，瓜步正斜陽。
知己同行樂，應忘歸路長。
自賦小隠
作者：陳瀧
朝代：宋

環堵蕭然一破廬，市塵不到足安居。
知心惟有梅梢月，來照寒窗夜讀書。
題蘇子美滄浪亭
作者：陳瀧
朝代：宋

整履上飛虹，風高退酒容。
葉黄翻亂蝶，樹老卧蒼龍。
古徑秋霜滑，空山暮靄濃。
滄浪棋石在，題筆暗塵封。
鳳凰臺
作者：陳瀧
朝代：宋

老盡梧桐鳳不來，虛名猶占舊層臺。
朝陽照破興亡夢，一徑花陰自綠苔。
出鄉
作者：陳炎
朝代：宋

筍輿摇兀去程賒，嶺路羊腸狹且斜。
祇見萬山迷眼界，正無多地看人家。
當庭鋤土栽桑柘，成級開田種麥麻。
可喜此邦皆務實，學儒學稼是生涯。
題北郭外前湯普濟庵
作者：陳炤
朝代：宋

一尖龍舌地，蘭若此中開。
曲徑深依竹，荒池淺鑿苔。
要令溪水接，莫礙野雲來。
只恐菴居興，難淹出世材。
宗忠簡公畫像贊
作者：陳炳
朝代：宋

平生孔明，稱慕莫及。
像見忠簡，懦夫有立。
橫流砥柱，萬里長城。
欲奮空弮，以植危傾。
猛將歛手，氣指目使。
誰知此公，亦裳布士。
翠微寺
作者：陳炳
朝代：宋

麻衣休作獅子吼，門外泉聲正拍空。
三十六峰渾不見，翠微真在有無中。
題資福院平綠軒二首·其一
作者：陳炳
朝代：宋

水屋圍春綠，雲岑送曉青。
無心向朝市，信步到禪扃。
野境連天遠，疏鐘隔岸聽。
杯行莫辭醉，簷月笑人醒。
題資福院平綠軒二首·其二
作者：陳炳
朝代：宋

白髮流年迅，青春盡日閑。
烟消漁舍出，風約櫓聲還。
往事空搔首，微官祇强顔。
漂零那對此，歸夢繞雲山。
題福唐津亭
作者：陳烈
朝代：宋

溪山龍虎蟠，溪水鼓角喧。
中宵鄉夢破，六月夜衾寒。
風雨生殘樹，蛟螭喜怒瀾。
殷勤祝舟子，移棹過前灘。
題鼓門大燈籠
作者：陳烈
朝代：宋

富家一盞燈，太倉一粒粟。
貧家一盞燈，父子相聚哭。
風流太守知不知，惟恨笙歌無妙曲。
劉伶巷
作者：陳煒
朝代：宋

有酒宜成頌，知君恥獨醒。
回車經巷口，荷鍤信丘冥。
死豈人埋得，言猶婦可聽。
閉關當日飲，想象只忘形。
梅花邨詠梅作
作者：陳煥
朝代：宋

雪裏溪橋獨樹春，客來驚起曉粧勻。
試從意外看風味，方信留侯似婦人。
茶菴觀茶
作者：陳煥
朝代：宋

脚底晴雷殷殷過，浮山四面布干戈。
鎗旗不染陰山血，留與人間戰睡魔。
遺衣壇
作者：陳煥
朝代：宋

一點殘燈照夜闌，洞深雲氣逼人寒。
仙翁從此乘鸞去，不見遺衣見古壇。
黄龍洞口道人送茶及筇竹杖
作者：陳煥
朝代：宋

露泣新芽九節筇，芽如雀舌節如龍。
烹來習習風生腋，拄上羅浮第一峯。
碧落洞
作者：陳煥子弟
朝代：宋

碧落他年訪舊遊，摩挲蒼蘚又從頭。
懸崖縱有詩千首，直許蘇陳占上流。
句
作者：陳熊
朝代：宋

水落舟橫露淺沙，粉垣松桂古禪家。
句
作者：陳玨
朝代：宋

石洞雲歸春雨足，海門月上夜潮生。
垂虹亭
作者：陳玨
朝代：宋

高壓玉龍腰，參差雁勢朝。
雄吞五湖闊，平揖兩山嶢。
闌檻中流出，炎蒸白晝消。
暫來塵慮息，那復日逍遥。
蛻龍洞
作者：陳玨
朝代：宋

潛虬成穴古危岑，曾爲編氓霈旱霖。
石怪自留千載跡，泥蟠難駐九天心。
老松猶學拏雲勢，群籟渾驚動地吟。
瀟灑禪關連勝概，追遊誰不快煩襟。
遊虎邱
作者：陳珹
朝代：宋

選勝得朋儔，縈紆信小舟。
舊游渾是夢，衰鬢獨知秋。
爽氣侵殘暑，名言破積愁。
醉歸有明月，莫詠大刀頭。